Ahmad Zahid pantau pemberian wang ihsan sampai kepada mangsa banjir

KUALA LUMPUR, 16 Feb – Timbalan Perdana Menteri Datuk Seri Dr Ahmad Zahid Hamidi memberi jaminan akan memantau pemberian wang ihsan supaya ia sampai tepat pada masanya kepada mangsa-mangsa terjejas banjir.

“Janji kita, sebelum mereka (mangsa banjir di pusat pemindahan sementara) pulang ke rumah masing-masing, mereka harus dapat dahulu (wang ihsan),” katanya pada Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan tambahan Siti Zailah Mohd Yusoff (PN-Rantau Panjang) mengenai status pemasangan pam di kawasan Parlimen Rantau Panjang bagi menyelesaikan masalah banjir dan status pemberian wang ihsan kepada mangsa banjir yang masih belum diterima mereka.

“Mungkin mereka belum dapat lagi (peruntukan), kita akan pantau. Arahan ini telah kita lakukan kerana kita telah kenal pasti keluarga mana, kawasan mana yang dijangka banjir ataupun selalu banjir, maka peruntukan itu telah ‘diletakkan’ di tempat-tempat berkenaan,” katanya.

Menjawab mengenai pemasangan pam berkuasa tinggi yang telah diluluskan peruntukannya bagi mengatasi banjir termenung di Kelantan, Ahmad Zahid berkata ia dalam proses pembelian oleh Jabatan Pengairan dan Saliran (JPS).

Dalam pada itu, menjawab soalan asal Datuk Seri Sh Mohmed Puzi Sh Ali (BN-Pekan) mengenai koordinasi kerajaan bagi memastikan tiada mangsa yang ketinggalan daripada mendapat bantuan bencana banjir, Ahmad Zahid berkata kerajaan tidak lagi boleh bekerja secara silo untuk menghadapi situasi banjir.

“Tetapi prasangka sering dilemparkan kepada NADMA dalam soal bantuan banjir, ketepikan soal warna politik yang berbeza, demi rakyat, demi kawasan luar bandar yang sering terkesan akibat banjir,” katanya.

Sementara itu, beliau yang juga Pengerusi Jawatankuasa Pengurusan Bencana Negara berkata pihaknya telah mengenal pasti sekolah di kawasan terlibat banjir bagi pembinaan dewan kekal untuk digunakan sebagai pusat pemindahan sementara.


Terima kasih Tan Sri Mahiaddin

SEPERTI sedia maklum, Tan Sri Mahiaddin Yasin telah meletakkan jawatan sebagai Perdana Menteri berkuatkuasa 16 Ogos 2021. Begitu juga keseluruhan anggota kabinet yang berkhidmat di bawah pentadbiran beliau.

Bagi pihak organisasi Mat dan semua, kami mengucapkan setinggi penghargaan dari terima kasih atas segala jasa dan bakti yang telah dicurahkan. Biar pun era Tan Sri Mahiaddin telah menjadi sejarah, ianya pasti dikenang jutaan rakyat Malaysia.

‘Berat mata memandang, berat lagi bahu memikul’. Sebagai insan yang telah mengharungi ‘onak dan duri’ politik, tentunya Tan Sri Mahiaddin lebih maklum dengan situasi yang menimpa diri beliau.

Kabinet beliau berhadapan cabaran yang cukup bergelora seawal pembentukannya. Situasi politik yang turun naik, masalah COVID serta penguncupan ekonomi sedia menanti ketika itu.

Senario semasa juga tidak berpihak kepada beliau. Keadaan yang nampak cantik pada awalnya, tiba-tiba merudum. Situasi seolah-olah tidak dapat dikawal lagi. Tak perlulah Mat mengulas kenapa dan mengapa terjadi demikian.

Sebagai manusia biasa, Tan Sri Mahiaddin punya kelebihan serta kekurangan. Ia lumrah bagi seorang pemimpin. Mereka sedar diri mereka sentiasa terbuka dengan pujian dan kritikan awam.

Apa pun, nama beliau sebagai pemimpin negara telah terpahat di dalam sejarah negara. Terima kasih Tan Sri atas segala khidmat bakti kepada Malaysia dan Melaka amnya!

Kita telah memasuki bulan Ogos. Inilah bulan kita menyuburkan semangat patriotik dengan kempen perayaan bulan kemerdekaan. Jika dahulu, kebanyakan tempat di dalam negara akan dibanjiri dengan Jalur Gemilang sebagai tanda cintakan negara.

Namun kini senarionya amat berbeza. Tiada lagi ratusan kibaran Jalur Gemilang membanjiri premis-premis kerajaan dan swasta. Tiada lagi kemeriahan sekolah-sekolah menyambut perayaan bulan kemerdekaan sehingga bulan September nanti.

Semuanya gara-gara pandemik COVID-19. Seantero dunia merasakan kesannya. Kegiatan dan pergerakan kita semua sangat terhad. Malaysia pula masih lagi berada di tahap kawalan yang ketat untuk keluar dari pandemik ini.

Namun itu semua bukan alasan untuk kita mengabaikan hari ulangtahun yang amat bersejarah ini. Tanggal 31 Ogos dan 16 September perlu diingati sebagai hari paling bersejarah bagi Malaysia.

Biarpun tanpa acara sambutan besar-besaran, semangat patriotik perlu disuburkan. Kibaran bendera Malaysia ‘Jalur Gemilang’ amat perlu bagi menggambarkan betapa kita mencintai negara Malaysia yang bertuah ini.

Mat juga menyokong penuh program bulan kemerdekaan yang digerakkan oleh Jabatan Penerangan (JAPEN) Melaka. Tentunya kemeriahan tetap dirasai walaupun sambutan dibuat dengan norma baharu.

Mat menyeru semua warga Melaka yang dicintai, marilah kita semua bangkit dan menyokong program Jabatan Penerangan Melaka. Ayuh! Kita rayakan bulan kemerdekaan ini tanpa mengabaikan SOP.

Mat mengikuti perkembangan di Afghanistan melalui siaran berita dan media sosial. Amat tersentuh hati melihat rakyat Afghanistan menyerbu lapangan terbang Kabul dengan harapan dapat keluar dari negara mereka.

Mat cukup sedih menonton klip video rakyat Afghanistan yang cuba berpaut di pesawat C-17 Tentera Udara Amerika Syarikat. Ini dilakukan ketika pesawat tersebut sedang bergerak untuk terbang meninggalkan Kabul.

Tersebar juga klip video mendakwa penumpang yang berpaut di luar kapalterbang terjatuh semasa di udara. Video tersebut turut mendakwa mayat telah dijumpai di atas bumbung rumah sekitar Kabul.

Soalnya, dimana kawalan keselamatan di lapangan terbang Kabul? Mat faham jika keadaan negara tersebut dalam situasi huru-hara. Namun aspek keselamatan jangan diabaikan sama sekali!

Juruterbang yang membawa pesawat tersebut juga amat tidak ‘berhati perut’. Beliau telah memadamkan sifat kemanusiaan yang ada dalam dirinya secara ‘total’. Bagaimana beliau boleh terfikir untuk berlepas sedangkan ratusan manusia masih berpaut di keliling pesawat tersebut.

Ini bukan filem ‘Mission Impossible’ Hollywood! Ini realiti dan harapan sejumlah manusia yang berusaha dan berharap. Juruterbang sepatutnya menghentikan pesawat dan menyerahkan situasi kepada kru keselamatan darat untuk bertindak.

Jika insiden ini benar, juruterbang dan kru tersebut perlu dikenakan tindakan. Ini perbuatan jenayah. Suruhanjaya Hak Asasi Manusia Antarabangsa perlu bersuara!


Ledakan Revolusi Industri 4.0 perjuangan Ah Kon

KOTA MELAKA 12 November – Memanfaatkan peluang ekonomi untuk rakyat hasil ledakan Revolusi Industri 4.0 (IR 4.0) antara aku janji yang akan dilaksanakan calon Barisan Nasional (BN) Parlimen Kota Melaka, Kon Qi Yao, sekiranya diberi mandat untuk menerajui parlimen itu pada Pilihan Raya Umum Ke-15 (PRU15).

Perkara itu terkandung dibawah teras ekonomi yang akan menarik pelaburan asing berteraskan industri teknologi tinggi yang mampu menyediakan peluang pekerjaan kepada rakyat.

Qi Yao yakin aku janji dan perubahan mahu dibawa itu mampu dilaksanakan berdasarkan latar belakangnya yang berkaitan bidang kejuruteraan selain diiktiraf sebagai Teknologis Profesional (Ts) dan memiliki pengalaman selama 20 tahun dalam industri itu sendiri.

“Sistem kilang di Negeri Melaka saya lihat masih ikut cara manual, dengan pengalaman yang ada, saya yakin dapat lakukan reformasi untuk industri,” katanya pada sidang media selepas Majlis Pelancaran Akujanji Manifesto BN Kota Melaka, di sini, hari ini.

Beliau yang juga Naib Ketua Pemuda MCA Bahagian Kota Melaka turut mengumumkan enam visi dan misi yang akan dilaksanakannya iaitu mengecat semula semua rumah pangsa kos rendah di Kota Melaka menerusi KITA-CAT, mewujudkan tabung kokurikulum bakat di sekolah.

Selain itu antara yang akan dilaksanakan adalah mewujudkan satu pusat khidmat masyarakat Parlimen dikenali sebagai Team Ah Kon di Setiap Dewan Undangan Negeri (DUN).

“Selain itu, kita akan wujudkan pasukan perkhidmatan dikenali sebagai Team Ah-Kon 4U, menambah baik dan memperkasa kemudahan infrastruktur sedia ada serta satu DUN satu taman riadah.

“Selain aku janji dan visi yang dibentangkan ini, saya juga akan pastikan sekiranya diberi kepercayaan dan mandat oleh rakyat nanti semua golongan lapisan masyarakat akan diberi perhatian menyeluruh. Saya tidak mahu ada yang tercicir malah penyalahgunaan kuasa atau rasuah juga akan ditolak,” katanya.


Kereta bawa mercun meletup, mayat pemandu tercampak 20 meter

KOTA BHARU 21 Mei – Seorang lelaki maut selepas kenderaan yang sedang dipandunya meletup dalam kejadian berdekatan Persimpangan Kampung Sireh di sini, kira-kira jam 5.30 petang tadi.

“Setakat ini seorang mangsa berusia 50-an yang juga pemandu kereta yang meletup itu, disahkan meninggal dunia.
“Impak daripada letupan itu juga menyebabkan kereta jenis Proton Iswara itu terputus dua.

“Letupan kuat itu juga menyebabkan mayat mangsa tercampak kira-kira 20 meter daripada kenderaannya dan terputus beberapa anggota badan, termasuk kedua-dua belah kaki,” katanya kepada pemberita ketika ditemui di lokasi kejadian.

Shafien berkata, empat lagi mangsa yang berada berhampiran lokasi kejadian turut tercedera termasuk seorang anggota polis yang parah dan telah dikejarkan ke Hospital Raja Perempuan Zainab II, di sini, untuk rawatan lanjut.

Tinjauan Bernama mendapati, letupan itu turut menyebabkan cermin bangunan Tadika Tengku Anis dan Masjid Sultan Mansur, yang terletak kira-kira 100 meter dari lokasi kejadian rosak.

Sementara itu, Ketua Balai Bomba dan Penyelamat Kota Darulnaim Mohd Rudzuan Ali berkata, pihaknya menerima maklumat berkaitan kejadian pada jam 5.39 petang.

Katanya, setiba di lokasi didapati sebuah kenderaan terputus dua manakala lima lagi kenderaan turut rosak termasuk sebuah Proton Waja yang sedang terbakar.

“Kita dapati kenderaan yang terputus dua adalah disebabkan oleh letupan kuat dan bomba bertindak pantas memadamkan api pada sebuah kenderaan yang terbakar,” katanya sambil menambah punca kejadian masih disiasat.


Tiga maut, kereta hilang kawalan langgar pokok

KUALA LUMPUR 18 April. – Tiga sahabat maut apabila kereta yang dinaiki mereka dipercayai hilang kawalan sebelum merempuh sebatang pokok di Jalan Klang Lama, di sini, awal pagi tadi.

Ketua Jabatan Siasatan dan Penguatkuasaan Trafik Kuala Lumpur Asisten Komisioner Zulkefly Yahya berkata, dalam kejadian pada 6.49 pagi itu, kereta berkenaan sedang dalam perjalanan dari arah Klang Lama menghala ke pusat bandar.

Kereta yang dipandu Sharvinath itu dikatakan hilang kawalan setelah melanggar batu penghadang di sebelah kanan jalan, sebelum berpusing lalu merempuh sebatang pokok di kiri jalan, katanya kepada Bernama ketika ditemui di tempat kejadian.

Sementara itu, Komander Operasi Kanan Balai Bomba dan Penyelamat (BBP) Seputeh Mohd Nazri Hasim berkata 18 pegawai dan anggota dari BPP Seputeh dan BPP Pantai dikerah ke lokasi kejadian untuk mengeluarkan kesemua mangsa yang tersepit di dalam kereta itu.


Barisan kabinet baharu angkat sumpah pada Isnin, 2.30 petang

PUTRAJAYA 27 Ogos – Jemaah menteri yang baharu dilantik akan mengangkat sumpah jawatan dan setia serta sumpah simpan rahsia di Istana Negara pada Isnin ini jam 2.30 petang.

Perdana Menteri Datuk Seri Ismail Sabri Yaakob berkata, istiadat itu telah diperkenan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah .

“Saya ingin mengucapkan berbanyak terima kasih kepada ketua-ketua parti yang telah memberikan pandangan, sokongan, dan kerjasama dalam pembentukan barisan kabinet ini.

“Ayuh membulat tekad, bekerja bersama rakyat!,” katanya ketika mengumumkan senarai Kabinet baharunya yang disiarkan secara langsung di stesen TV utama negara.


Tun M hampir pulih, boleh lakukan aktiviti harian

Menerusi video yang dimuat naik di laman Facebook hari ini, Dr Mahathir memaklumkan beliau kini sudah mampu melakukan pelbagai aktiviti harian dan berharap untuk pulih sepenuhnya.

“Waktu ini saya boleh berjalan, makan, tidur, duduk. Saya hampir macam biasa, tapi tidak begitu kuat untuk buat kerja sebagainya. Tapi saya berharap saya boleh pulih,” katanya.

Dr Mahathir turut mengucapkan terima kasih kepada semua yang telah mendoakan kesihatan dirinya sehingga berjaya pulih daripada penyakit yang disifatkan beliau sebagai amat teruk.

Menerusi satu lagi hantaran di Facebook, Dr Mahathir turut berkongsi gambar beliau beriadah di sekitar Tasik Putrajaya pagi ini dengan ditemani isterinya Tun Dr Siti Hasmah Mohamad Ali.


Polis kesan sekumpulan lelaki didakwa pukul warga asing

KUALA LUMPUR 4 Mei. – Polis sedang mengesan sekumpulan lelaki yang didakwa memukul seorang lelaki warga asing dalam kejadian di kawasan kaki lima Jalan Alam Jaya 19, Taman Alam Jaya, Batu 9 Cheras, Kajang, yang tular di media sosial semalam.

Ketua Polis Daerah Kajang Asisten Komisioner Mohd Zaid Hassan berkata, kejadian itu dipercayai berlaku pada kira-kira 2.30 petang dan dirakam dalam video yang berdurasi selama seminit 21 saat.

Katanya, sepasukan polis dari Ibu Pejabat Polis Daerah (IPD) Kajang telah melihat video yang tular ini dan melakukan siasatan ekoran dipercayai tempat kejadian adalah kawasan di bawah pentadbiran IPD Kajang.

“Hasil siasatan awal yang dijalankan mendapati kejadian yang tular ini melibatkan mangsa seorang lelaki dipercayai warga asing yang dipukul sekumpulan lelaki tempatan dikenali dengan nama Yusuf Azmi, Abang Ali dan beberapa orang pengikutnya yang belum dikenal pasti.

“Kejadian yang tular ini jelas merupakan satu kekerasan jenayah yang boleh disiasat di bawah Seksyen 147 Kanun Keseksaan dan ia mengganggu-gugat serta mendatangkan kekacauan terhadap ketenteraman awam kerana berlaku di kawasan awam yang terbuka,” katanya dalam kenyataan di sini, malam tadi.

Beliau berkata, penelitian ke atas video itu juga mendapati, kumpulan lelaki tempatan berkenaan telah melanggar beberapa prosedur operasi standard (SOP) Perintah Kawalan Pergerakan Bersyarat (PKPB) dengan berkumpul serta tidak menjaga penjarakan fizikal.

“Berdasarkan video yang tular ini, kes telah diklasifikasi di bawah Seksyen 147 Kanun Keseksaan. Jika disabitkan kesalahan, boleh dihukum penjara dua tahun atau dikenakan denda ataupun kedua-duanya sekali,” katanya.

Beliau menambah, bagi kesalahan melanggar SOP PKPB, kes disiasat di bawah Seksyen 269 Kanun Keseksaan dan Seskyen 22(b) Akta Pencegahan dan Pengawalan Penyakit Berjangkit 1988.

Mohd Zaid berkata mana-mana individu yang mempunyai maklumat lanjut berhubung kejadian ini boleh berhubung dengan mana-mana balai polis terdekat atau berhubung terus dengan pegawai penyiasat kes, Asisten Superintendan Mohd Radzee Jamudi, di talian 019-665 5811.


Polis tahan seorang lelaki, rampas dadah bernilai lebih RM6 juta

SERDANG, 2 Feb – Seorang lelaki ditahan selepas disyaki mengedar pelbagai jenis dadah dianggarkan bernilai RM6.36 juta dalam serbuan di sebuah kilang di Seri Kembangan di sini, Jumaat lepas.

Ketua Polis Daerah Serdang ACP A. A. Anbalagan berkata dalam serbuan itu, polis merampas dadah jenis methylenedioxy-methamphetamine (MDMA) seberat 123 kilogram (kg), syabu (0.5 kg), 18 botol berisi serbuk dadah (301 gram), pil ekstasi (21 gram) dan ganja (13.8 gram) serta tiga mesin memproses dadah.

“Dadah yang dirampas dipercayai untuk pasaran di sekitar Lembah Klang,” katanya dalam sidang media di Ibu Pejabat Polis Daerah Serdang di sini hari ini.

“Polis percaya ada lagi rakan suspek yang masih bebas mengendalikan sindiket berkenaan,” katanya menambah suspek direman tujuh hari hingga esok mengikut Seksyen 39b Akta Dadah Berbahaya 1952.


Graduan UTeM capai kebolehpasaran lebih 90 peratus, jadi buruan utama majikan

DURIAN TUNGGAL 18 Mac – Universiti Teknikal Malaysia Melaka (UTeM) berjaya mencatatkan kadar kebolehpasaran graduan (GE) sebanyak 91% bagi graduan yang telah menamatkan pengajian mereka pada tahun 2021.

Timbalan Naib Canselor Penyelidikan dan Inovasi yang menjalankan fungsi Naib Canselor UTeM, Prof Ir Dr Ghazali Omar berkata, berdasarkan kajian dalaman GE yang dijalankan oleh Pusat Pengurusan Alumni dan Kebolehpasaran Graduan (PPAKG), kadar yang diperolehi adalah berdasarkan faktor keseluruhan GE yang mana peratusan bekerja dalam sektor swasta tempatan dan multinasional mencatatkan penyumbang terbesar dalam kadar kebolehpasaran graduan.

Jelasnya, pencapaian ini menzahirkan bahawa graduan UTeM terus menjadi buruan dan pilihan utama para majikan dalam ekonomi dan pertumbuhan industri dalam negara.

“Antara faktor pendorong graduan UTeM menjadi pilihan utama adalah faktor keyakinan pihak majikan, terutama sektor perindustrian terhadap kemampuan graduan UTeM yang kompeten dan berkemahiran tinggi serta turut dipakejkan dengan ciri keusahawanan tinggi.

“Di samping itu, graduan UTeM telah dilengkapkan dengan ilmu yang komprehensif dan turut dipasakkan dengan semangat TUAH UTeM yang jitu sekaligus berupaya memenuhi keperluan dan kehendak industri yang kini berteraskan gelombang Revolusi Industri 4.0,” katanya dalam satu kenyataan, di sini.

Mengulas lanjut, UTeM selaku Universiti Awam Teknikal pertama di Malaysia akan terus mendukung agenda pemerkasaan pendidikan dan Latihan Teknikal dan Vokasional (TVET) aras tinggi negara.

Katanya, UTeM terus komited menghasilkan sumber manusia berkemahiran tinggi yang amat diperlukan bukan hanya pasaran dalam negara malahan merentas sempadan dunia.

Mengupas mengenai asas GE ini, Dr Ghazali berkata secara asasnya GE dinilai berdasarkan 4 perkara iaitu bekerja, melanjutkan pengajian, meningkatkan kemahiran, menunggu penempatan pekerjaan, dimana kelompok bekerja mencatatkan peratus tertinggi bagi setiap tahun.


RTM-MYTV tandatangan persetujuan siaran penajaan Piala Dunia

KUALA LUMPUR, 10 Nov – Radio Televisyen Malaysia (RTM) hari ini menandatangani persetujuan penajaan siaran Piala Dunia Qatar 2022 bersama MYTV Broadcasting Sdn. Bhd. (MYTV).

Ketua Pengarah Penyiaran Datuk Che Roslan Che Daud berkata menerusi persetujuan itu, MYTV akan menyampaikan tajaan sebanyak RM3 juta dalam menyokong usaha kerajaan untuk menyiarkan aksi-aksi Piala Dunia berdefinisi tinggi (HD) secara percuma kepada rakyat.

“Kita juga dalam perbincangan dengan syarikat lain dan masih terbuka kepada mana-mana penaja yang mahu membina jenama mereka dengan RTM, terutamanya apabila rating TV2 agak tinggi,” katanya selepas menandatangani persetujuan itu di Angkasapuri di sini, hari ini.

RTM akan menyiarkan 41 perlawanan, iaitu 27 siaran langsung dan 14 siaran tertunda menerusi saluran TV2, TV Okey dan Sukan RTM, bagi Qatar 2022 bermula 20 Nov hingga 18 Dis ini, yang antaranya melibatkan pasukan pilihan seperti Jerman, Brazil, Argentina, Perancis dan England.

Sementara itu, Ketua Pegawai Operasi MYTV Azlina Mohd Yusof berkata pihaknya akan menjalankan promosi Piala Dunia di seluruh negara, termasuk 70 kedai makan dalam meningkatkan kesedaran mengenai MYTV.

“MYTV mempunyai lebih lima juta penonton sejak dilancarkan pada 2019. Kami sasar untuk meningkatkannya kepada lapan juta dalam masa terdekat, menerusi aktiviti lapangan dan promosi supaya lebih dikenali rakyat.

“MYTV memberi rakyat satu pengalaman yang baik untuk menonton aksi bola sepak bertaraf dunia menerusi kualiti HD secara percuma dan tanpa gangguan cuaca,” katanya.


Pelakon drama Noryati Taib meninggal dunia

JOHOR BAHRU 7 April. – Pelakon drama Noryati Taib yang terkenal dengan panggilan ‘Makcik Petir’ meninggal dunia akibat sakit tua pada jam 1.45 pagi tadi, di rumahnya di Taman Air Biru, Pasir Gudang, di sini.

Adik Noryati, Effie Ghazi Taib, 49, ketika dihubungi berkata, Allahyarham kakaknya itu menghembuskan nafas terakhir di sisi suami, Hashim Mohd Yusoff, 65.

Effie Ghazi yang juga jurukamera Astro Awani berkata jenazah kakaknya dijangka dikebumikan di Tanah Perkuburan Islam Kebun Teh, di sini, pada 10 pagi ini.

Pada awal Februari lalu, media melaporkan, Noryati yang pernah berlakon dalam drama Sindarela, SyurgaMu Ramadan, Dotty serta Tari Tirana disahkan positif COVID-19 dan kemudian sembuh selepas dirawat di Hospital Permai, di sini.

Pada September 2017 Noryati yang menghidap penyakit kencing manis sehingga menyebabkan sebelah kakinya terpaksa dipotong ketika menerima rawatan di Hospital Sultan Ismail selain mengalami jangkitan kuman pada paru-paru yang kritikal.


Seorang anggota TUDM maut, dua jurulatih cedera ketika latihan menembak

SEREMBAN, 25 Jun – Tentera Udara Diraja Malaysia (TUDM) mengesahkan seorang anggotanya maut manakala dua jurulatih cedera ketika menjalani latihan menembak senjata dan bom lempar di Tapak Latihan Grenade Asas, lapang sasar Kem Syed Sirajuddin, Gemas tengah hari tadi.

TUDM dalam kenyataan hari ini memaklumkan insiden pada 12.10 tengah hari itu telah mengakibatkan mangsa, yang merupakan penuntut kursus peningkatan pembantu pertahanan kelas 1 Siri 78/23, meninggal dunia di tempat kejadian.

“Dua jurulatih yang mengalami kecederaan itu pula diberikan rawatan awal di Hospital Tentera Darat Gemas dan telah dirujuk ke Hospital Segamat.

“Pihak TUDM telah menghubungi waris anggota yang terlibat dan menyerahkan kes kepada Polis Diraja Malaysia untuk menjalankan siasatan,” menurut kenyataan itu.

Justeru, TUDM menggesa semua pihak supaya tidak menyebarkan sebarang spekulasi sehingga proses siasatan selesai serta menghormati sensitiviti keluarga anggota yang terlibat.


Dua wanita warga emas rugi RM390,500

KEPALA BATAS, 9 Mac – Dua wanita warga emas kerugian sebanyak RM390,500 selepas dipercayai menjadi mangsa sindiket Macau Scam yang mendakwa kononnya mereka terlibat dalam kegiatan rasuah dan dadah, dalam kejadian berasingan di sini baru-baru ini.

Ketua Polis Daerah Seberang Perai Utara (SPU) ACP Mohd Radzi Ahmad berkata kedua-dua mangsa yang berusia 60-an dan merupakan pesara itu membuat laporan polis berhubung kejadian itu Isnin lepas setelah mendapati wang dalam akaun bank mereka telah dikeluarkan secara berperingkat melalui transaksi pindahan wang.

“Dalam kejadian pertama, mangsa kerugian sebanyak RM148,000 dan dia mendakwa pada mulanya menerima panggilan daripada seorang wanita memperkenalkan diri sebagai pegawai pendakwa raya yang kononnya mangsa terlibat dalam kes rasuah serta pengubahan wang haram sebelum meminta mangsa memberi kerjasama jika tidak mahu ditangkap.

“Suspek mengarahkan wanita itu membuka satu akaun bank baharu dan memindahkan semua wang miliknya ke akaun tersebut bagi tujuan siasatan serta mengelak wang tersebut dirampas, mangsa yang takut telah mengikut segala arahan dengan memindahkan wang simpanannya sebelum memberikan maklumat perbankan kepada suspek,” katanya dalam kenyataan hari ini.

Beliau berkata wanita itu yang merupakan pesara hanya menyedari dia menjadi mangsa penipuan selepas mendapati semua wang simpanan sebanyak RM148,000 yang telah dipindahkan ke akaun baharunya dikeluarkan secara berperingkat sebelum bertindak membuat laporan polis berhubung kejadian tersebut.

Sementara itu, Mohd Radzi berkata seorang lagi wanita kerugian RM242,500 selepas dihubungi seorang lelaki mendakwa sebagai ejen insurans dan memaklumkan mangsa kononnya terlibat dalam kes tuntutan palsu insurans serta dadah.

Katanya, suspek mengarahkan mangsa untuk mengaktifkan semula satu akaun bank miliknya dengan memasukkan RM280,000 sebagai wang jaminan bagi mengelak ditangkap dan wanita itu yang takut telah bertindak memindahkan wang simpanan dan pinjaman sebanyak RM242,500 ke akaun tersebut sebelum memberikan maklumat perbankan kepada lelaki berkenaan.

“Mangsa hanya menyedari dia ditipu selepas cuba memasukkan baki wang jaminan sebanyak RM37,500 yang dipinjam daripada ahli keluarganya ke dalam akaun baharu itu, namun mendapati kesemua RM242,500 telah dikeluarkan melalui transaksi pindahan wang sebelum wanita itu tampil membuat laporkan polis,” katanya.

“Pihak polis menasihatkan orang ramai untuk sentiasa berwaspada dan tidak mudah percaya dengan sebarang panggilan telefon daripada mana-mana individu yang mengaku sebagai agensi kerajaan mahupun swasta berhubung kesalahan jenayah serta membuat semakan terlebih dahulu dengan pihak berkuasa,” katanya. – BERNAMA


Johor benarkan berbuka puasa di surau, masjid

BATU PAHAT, 3 April – Bagi mengimarahkan lagi kehadiran bulan Ramadan di Johor, kerajaan negeri membenarkan jamuan berbuka puasa, diadakan di surau dan masjid.

Katanya sekiranya terdapat lebih daripada 50 orang jemaah, pihak pengurusan masjid dan surau perlulah menyediakan makanan secara berbungkus kepada yang hadir.

“Kita nak maklumkan prosedur operasi standard (SOP) untuk berbuka puasa. Setiap masjid boleh buat berbuka puasa, melainkan lebih 50 orang, mesti berbungkus. Kalau berbuka puasa tidak ramai dalam 20 orang, dibenarkan berhidang.

“Lain-lain SOP untuk aktiviti di masjid dan surau adalah sama seperti sebelum ini, hanya berbuka sahaja kita longgarkan. Solat berjemaah dengan sejadah dirapatkan dan kapasiti jemaah mengikut keluasan masjid,” katanya kepada Bernama selepas menunaikan solat sunat Tarawih, di Masjid Parit Besar Semerah, malam tadi.

Jelas Mohd Fared lagi, aktiviti masak-memasak di surau dan masjid masih tidak lagi dibenarkan termasuklah memasak bubur lambuk yang menjadi tradisi sebelum ini yang kebanyakannya dilakukan di masjid.

“Edaran dan penyampaian bubur lambuk berkenaan dibenarkan diadakan di masjid dan surau, namun hanya memasaknya sahaja tidak dibenarkan serta perlu dilaksanakan di tempat yang lain,” katanya.- BERNAMA


PKPP: Sambutan Aidiladha, ibadah korban dibenarkan – PM Muhyiddin

KUALA LUMPUR 7 Jun — Jika Hari Raya Aidilfitri sebelum ini terpaksa disambut berjauhan daripada keluarga susulan pelaksanaan Perintah Kawalan Pergerakan Bersyarat (PKPB), perkara sebaliknya akan berlaku pada sambutan Aidiladha yang dijangka 31 Julai ini apabila umat Islam di negara ini dibenar meraikannya bersama keluarga di kampung.

Ketika mengumumkan berita gembira itu, Perdana Menteri Tan Sri Muhyiddin Yassin berkata bagaimanapun sambutan Aidiladha dan ibadah korban masih tertakluk kepada prosedur operasi standard (SOP) yang ditetapkan.

“Dalam kategori perayaan dan aktiviti keagamaan, saya nak sampaikan berita baik. Sambutan Hari Raya Aidiladha dan ibadah korban akan dibenarkan (tetapi) tertakluk kepada SOP pihak berkuasa agama Islam,” katanya.

Muhyiddin berkata demikan menerusi perutusan khas pengumuman Perintah Kawalan Pergerakan Pemulihan (PKPP) bagi menggantikan PKPB yang akan berakhir Selasa ini, yang disiarkan di saluran televisyen tempatan hari ini.

PKPP yang bermula 10 Jun sehingga 31 Ogos menyaksikan lebih banyak kelonggaran diberikan termasuk perjalanan rentas negeri kecuali di kawasan Perintah Kawalan Pergerakan Diperketatkan (PKPD) dan hampir semua aktiviti sosial, pendidikan, keagamaan, perniagaan dan ekonomi dibuka.

Perdana menteri berkata walaupun banyak kelonggaran diumumkan, beberapa aktiviti masih dilarang antaranya perarakan keagamaan dalam jumlah yang ramai, kenduri-kendara dan rumah terbuka.

“Kelonggaran untuk membenarkan lebih ramai jemaah hadir mengikut keluasan ruang masjid atau rumah ibadat sedang diperhalusi oleh kerajaan dan akan diumumkan sedikit masa lagi,” katanya.


Polis serbu stor simpan diesel, 16 ditahan

KUANTAN, 4 September – Polis merampas 19,400 liter minyak diesel yang dianggarkan bernilai RM41,710 dari sebuah premis di Kawasan Perindustrian Semambu di sini, yang dipercayai dijadikan stor simpanan kegiatan penyelewengan bahan bakar itu, petang semalam.

Pemangku Ketua Polis Pahang Datuk Abd Razak Mohd Yusoff berkata kegiatan itu terbongkar hasil risikan selama tujuh hari yang membawa kepada penahanan 16 lelaki warga tempatan berusia antara 18 hingga 65 tahun, termasuk seorang yang dipercayai pemilik stor tersebut.

“Serbuan bermula pada pukul 4.10 petang semalam, oleh pasukan Ibu Pejabat Briged Tenggara Pasukan Gerakan Am (PGA) dan Batalion 7 PGA ke atas sebuah lori yang dinaiki dua suspek di Jalan Perindustrian Semambu yang menemukan dua tangki berisi diesel.

“Ia seterusnya membawa kepada serbuan bersama pasukan Kementerian Perdagangan Dalam Negeri dan Hal Ehwal Pengguna (KPDNHEP) Pahang di stor tersebut dan terdapat 38 buah tangki dengan 34 daripadanya berisi diesel antara 200 hingga 900 liter setiap satu,” katanya menerusi kenyataan di sini hari ini.

Abd Razak berkata turut dirampas ialah tiga buah lori, kereta (enam), set pam penyedut dan hos (dua), generator elektrik (satu), resit pembelian minyak diesel dari pelbagai stesen minyak (81 keping), telefon bimbit (16), dengan nilai keseluruhan rampasan sebanyak RM582,550.

Semua suspek kini diserahkan kepada KPDNHEP untuk siasatan lanjut di bawah Seksyen 21 Akta Kawalan Bekalan 1961 kerana memiliki barang kawalan tanpa lesen yang boleh dihukum denda tidak lebih RM1 juta atau penjara tidak lebih tiga tahun bagi kesalahan pertama, jika sabit kesalahan.


DOSM laksana soal selidik tentukan tanda aras baharu kemiskinan pendapatan – Mustapa

KOTA BHARU, 15 Mei – Jabatan Perangkaan Malaysia (DOSM) sedang menjalan soal selidik mengenai pendapatan dan perbelanjaan isi rumah di seluruh negara yang dijangka siap hujung tahun ini, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata apabila soal selidik itu siap nanti, negara dijangka memiliki tanda aras baharu paras kemiskinan serta pendapatan bagi golongan B40, M40 dan T20.

Katanya soal selidik tersebut dilakukan dalam tempoh dua hingga tiga tahun sekali, dan ketika ini data yang digunakan berdasarkan soal selidik pada 2019.

“Kini dalam peralihan ke fasa endemik, rakyat sudah bekerja dan pendapatan pun meningkat, jadi kita mahu pendapatan itu benar-benar mencerminkan keadaan semasa,” katanya kepada pemberita selepas Taklimat Sosioekonomi kepada Media Negeri Kelantan, di sini malam tadi.

“Pertengahan tahun lepas, miskin tegar Malaysia ialah 262,000 keluarga, tetapi pada Februari tahun ini jumlahnya ialah 210,000 manakala pada 15 April  terus menurun kepada 195,664,” katanya.


Peningkatan kes COVID-19 kerana saringan besar-besaran- TPM

KUALA LUMPUR 11 Julai – Peningkatan jumlah kes COVID-19 adalah disebabkan ujian saringan secara besar-besaran dan bersasar dilakukan di kebanyakan kawasan Perintah Kawalan Pergerakan Diperketatkan (PKPD) di Selangor dan Wilayah Persekutuan.

Timbalan Perdana Menteri, Datuk Seri Ismail Sabri Yaakob berkata, kerajaan telah menjangkakan kes COVID-19 akan meningkat apabila PKPD dilaksanakan di 36 mukim di Selangor dan 16 lokaliti di Kuala Lumpur.

“Apabila kerajaan buat PKPD maka kita akan melakukan saringan ujian COVID-19 secara besar-besaran dan sudah tentu sahaja ada peningkatan kes COVID-19.

“Sebagai contoh di PKPD PPR (Program Perumahan Rakyat) Kampung Kerinchi, saringan COVID-19 telah dibuat tadi dan ramai juga didapati positif COVID-19,” katanya kepada pemberita selepas meninjau PKPD PPR Kampung Kerinchi di sini hari ini.

“Jadi inilah yang menyebabkan jumlah kes COVID-19 dilihat meningkat kerana kawasan PKPD ini menyumbang kepada kes COVID-19, yang akhirnya akan turun juga,” katanya.

“Sebagai contoh bagi penduduk di kawasan PKPD di Selangor, banyak klinik swasta yang dibuka secara ‘walk-in’ untuk buat ujian saringan COVID-19…perkara itu juga menyumbang kepada peningkatan kes sehingga PKPD ditamatkan,” katanya.

Ismail Sabri berkata KKM menjangkakan kes COVID-19 akan terus meningkat dan kerajaan sedang berusaha untuk menambah bilangan katil agar dapat merawat pesakit positif COVID-19.


Warga emas selesai kuarantin COVID-19 maut ambulans terbabas

KUANTAN 31 Ogos – Seorang warga emas yang baru selesai menjalani kuarantin COVID-19 maut selepas ambulans dinaikinya hilang kawalan dan terbabas ke longkang di Kilometer 21 Jalan Pekan-Batu Balik, Pekan semalam.

Ketua Jabatan Siasatan dan Penguatkuasaan Trafik Pahang Supt Kamarulzaman Jusoh berkata mangsa, lelaki warga tempatan berusia 74 tahun disahkan meninggal dunia semasa menerima rawatan di wad kecemasan Hospital Pekan pada 10.20 malam tadi.

“Kemalangan dipercayai berlaku pada 4.15 petang semasa ambulans yang dalam perjalanan menghantar mangsa yang tamat tempoh kuarantin di Hospital Pekan pulang ke rumahnya di Felda Chini, terbabas semasa melalui jalan yang sedang dinaik taraf.

“Kemalangan juga menyebabkan pemandu ambulans dan jururawat yang berada dalam kenderaan itu cedera ringan,” katanya semasa dihubungi di sini hari ini.


Usaha Kesan mangsa kedua runtuhan kuari sedang giat dijalankan – Polis

IPOH, 21 September – Usaha sedang giat dijalankan oleh pasukan mencari dan menyelamat (SAR) untuk mengesan mangsa kedua yang dipercayai tertimbus dalam insiden runtuhan kuari pada Mac lepas di Keramat Pulai, Jalan Simpang Pulai-Cameron Highlands di sini.

Ketua Polis Perak Datuk Mohd Yusri Hassan Basri dalam satu kenyataan berkata pasukan SAR kini berusaha mengeluarkan bangkai sebuah lagi jengkaut  yang masih tertimbus di bawah timbunan batu tersebut.

Beliau berkata pasukan SAR yang diketuai Ketua Polis Daerah Ipoh ACP Yahaya Hassan dengan dibantu Jabatan Bomba dan Penyelamat Malaysia (JBPM) Perak, Jabatan Mineral dan Geosains Negeri Perak menemui serpihan jentera jengkaut itu dipercayai dikendalikan oleh mangsa kedua pada 5 petang semalam.

Semalam, Pengarah Jabatan Bomba dan Penyelamat Negeri Perak Azmi Osman berkata bangkai sebuah jengkaut yang dipercayai tertimbus semasa kejadian tersebut ditemukan pada pukul 11.45 pagi manakala cebisan tulang dan baju ditemukan kira-kira setengah jam kemudian.

Dalam kejadian pada 8 Mac lepas, dua pekerja kuari dipercayai tertimbus runtuhan batu, dikenali sebagai Itam Lasoh, 43, dan Kheow Loo Siew Soon, 49.


Polis tumpas dua sindiket pengedaran dadah, rampas syabu, ganja bernilai RM1.2 juta

GEORGE TOWN, 1 April – Polis Pulau Pinang menumpaskan dua sindiket pengedaran dadah selepas menahan 11 individu dan merampas dadah jenis syabu dan ganja bernilai hampir RM1.2 juta dalam siri serbuan di sekitar negeri ini, baru-baru ini.

Ketua Polis Pulau Pinang Datuk Mohd Shuhaily Mohd Zain berkata kedua-dua sindiket yang beroperasi di negeri ini sejak November lepas itu dipercayai mempunyai rangkaian di beberapa negara jiran dan mendapatkan bekalan di sana sebelum mengedarnya di sekitar Pulau Pinang.

“Sindiket pengedaran pertama itu berjaya ditumpaskan selepas polis menyerbu di tepi pantai Tanjung Asam, Teluk Kumbar dekat sini pada 11 malam Isnin (28 Mac) dan menahan seorang lelaki berusia 35 tahun bersama 20 bungkusan syabu seberat 21.02 kilogram (kg) dalam sebuah bot nelayan di situ.

“Dadah yang dirampas bersama nelayan itu bernilai RM756,720 dan polis kemudiannya menyerbu sekali lagi lokasi yang sama pada 1 pagi Selasa (29 Mac) sebelum menahan seorang lelaki warga asing berusia 44 tahun yang merupakan mekanik,” katanya pada sidang akhbar di sini hari ini.

Katanya berdasarkan siasatan, semua syabu yang dirampas dibawa masuk dari negara jiran menerusi laluan laut dan dipercayai sindiket tersebut menjalankan urus niaga pada waktu tengah malam di laut bagi mengelak dikesan pihak berkuasa.

Mohd Shuhaily berkata polis kini sedang mengenal pasti rangkaian sindiket pengedaran dadah itu yang dipercayai berada di sekitar negeri ini dan semua syabu yang dirampas boleh digunakan oleh 105,100 penagih dadah.

“Polis turut menyita sebuah kereta bernilai RM10,000 daripada mereka. Lelaki tempatan yang ditahan itu positif dadah dan mempunyai rekod berkaitan dadah serta kedua-dua mereka kini direman sehingga 4 April ini bagi membantu siasatan,” katanya.

Sementara itu, beliau berkata Jabatan Siasatan Jenayah Narkotik (JSJN) Bukit Aman dan Pulau Pinang telah melancarkan sembilan serbuan di sekitar negeri ini dan di Sungai Petani, Kedah, serta menahan sembilan individu termasuk dua wanita yang berusia lingkungan 25 hingga 55 tahun, Rabu lepas (30 Mac).

Katanya sebanyak 164 ketulan mampat ganja seberat 163.64 kg telah dirampas dan dipercayai dibawa masuk dari negara jiran melalui Perlis, sebelum ke Pulau Pinang menerusi jalan darat untuk pasaran sekitar negeri ini.

“Daripada sembilan individu yang ditahan itu, tiga lelaki dan seorang wanita positif dadah, manakala empat lagi mempunyai rekod dadah serta jenayah. Semua mereka kini direman sehingga 6 April ini dan kedua-dua kes tersebut disiasat menurut Seksyen 39B Akta Dadah Berbahaya 1952,” katanya.


Pendaftaran derma organ melalui MySejahtera mulai 6 September – Khairy

KUALA LUMPUR, 4 September – Pendaftaran sebagai pengikrar derma organ boleh dilakukan melalui aplikasi MySejahtera mulai 6 Sept ini, kata Menteri Kesihatan Khairy Jamaluddin.

Beliau berkata ia susulan kadar pendermaan organ di negara ini sangat rendah apabila Malaysia tergolong antara 10 negara yang mempunyai kadar transplantasi terendah di dunia bagi 2021 iaitu 2.84 pembedahan transplantasi bagi setiap 1 juta populasi menurut Global Observatory on Donation and Transplantation.

“Apabila mereka buat ikrar melalui MySejahtera maklumat itu terus sampai ke Pusat Sumber Transplan Nasional. Sekiranya berlaku kes kematian mana-mana hospital dan layak derma organ, ia akan keluar dalam sistem,” katanya.

“Berdasarkan statistik terkini pendermaan organ dari Pusat Sumber Transplan Nasional pada Julai 2022 menunjukkan terdapat sebanyak 779 penderma organ sebenar selepas kematian sejak 1997 manakala jumlah pengikrar penderma organ selepas kematian adalah seramai 517,758 orang sejak 1997,” katanya.

Beliau berkata Jawatankuasa Eksekutif Kesihatan Awam yang dipengerusikannya sudah menerima syor daripada pakar mengenai pemakaian pelitup muka dan KKM masih dalam proses mengumpul pandangan orang ramai mengenai perkara itu.

Sementara itu, beliau berkata tiga pendekatan perlu dilihat oleh KKM sebelum negara diumumkan beralih ke fasa Endemik termasuk pengisytiharan daripada Pertubuhan Kesihatan Sedunia (WHO).

Selain itu, Khairy berkata Akta Pencegahan dan Pengawalan Penyakit Berjangkit 1988 (Akta 342) masih terpakai di seluruh negara sehingga akhir Disember tahun ini di mana seluruh kawasan Malaysia isytiharkan sebagai kawasan penyakit berjangkit.


Perhimpunan jalanan bukan penyelesaian – Sultan Johor

Menerusi hantaran di Facebook, Sultan Ibrahim bertitah suara atau pandangan daripada pelbagai lapisan masyarakat sebaliknya boleh disampaikan kepada kerajaan menerusi pelbagai forum lain.

“Tidak cukup peritkah pengajaran daripada demonstrasi yang menjadi detik hitam dalam sejarah negara kita seperti pada tahun 1969, dan tidak lama dahulu, perhimpunan Bersih? Ia tidak mencapai sebarang matlamat, selain mengakibatkan kekecohan dan kerosakan. Ini bukan cara negara kita… tiada yang menang. Semuanya akan rugi.

“Kita tidak tahu berapa lama kita boleh pulih daripada kesan perhimpunan sebegitu. Undang-undang negara kita mesti dihormati. Janganlah buat kenyataan berbaur hasutan kerana ia tidak membantu, sedangkan ada banyak saluran yang lebih membina untuk menyuarakan pandangan,” titah baginda.

Baginda bertitah perhimpunan jalanan juga akan memberi impak negatif kepada ekonomi negara, menakutkan pelabur asing dan merencatkan pemulihan negara daripada pandemik COVID-19.

“Janganlah buat perhimpunan sebegini. Pertumbuhan negara kita mesti dipupuk melalui dialog yang matang, bukan tindakan yang akan mengancam ketenteraman awam dan keselamatan negara,” titah baginda.

Rabu lepas, Anggota Jawatankuasa Tertinggi Pusat DAP Sheikh Umar Bagharib Ali dilaporkan mencadangkan rakyat berhimpun beramai-ramai sebagai tanda protes susulan kenaikan kos sara hidup.

Sheikh Umar yang juga bekas Ahli Dewan Undangan Negeri Paloh dipetik sebagai berkata jika sejuta orang dapat dihimpunkan di tengah Kuala Lumpur, mungkin barulah kerajaan akan membuka mata mengenai kesusahan rakyat.


Cat semula menara jam Banda Hilir dijangka siap November

BANDA HILIR 15 Ogos – Kerja mengecat menara jam di Bangunan Stadthuys, di sini, yang sebelum ini didakwa tergendala dijangka akan siap selewat-lewatnya pada November depan.

Datuk Bandar Majlis Bandaraya Melaka Bersejarah (MBMB) Datuk Zainal Abu berkata, kerja mengecat semula struktur Menara Jam Tan Beng Swee dianggarkan mengambil masa antara dua atau tiga bulan sebelum dapat disiapkan sepenuhnya.

“Saya rasa mungkin dalam dua atau tiga bulan kerana untuk pastikan kerja-kerja ini tidak mudah. Kod warna merah ini ada sesetengahnya memang untuk bangunan bersejarah.

“Kerja mengecat ini perlu utamakan teknik bagi memastikan jangka hayat, misalnya kalau kita sapukan di atas cat sedia ada maka ketahanan jangka hayat akan pendek.

“Untuk bangunan warisan ini adalah kita perlu buangkan lapisan lama dan seterusnya disapu cat baharu, barulah ia kekal lama dan keaslian warna itu akan terserlah,” katanya.

Beliau berkata demikian pada sidang media selepas Melaka Heritage Parade 2022, sempena Sambutan Ulangtahun Ke-14 Melaka Bandaraya Warisan Dunia (UNESCO) 2022, di sini, malam tadi.

Turut hadir, Duta Mexico, Edmund Font Lopes; Duta Timor Leste, Joanna Veneranda Amaral; Setiausaha Kerajaan Negeri, Datuk Zaidi Johari dan Pegawai Kewangan Negeri, Datuk Salhah Salleh.

Sementara itu, Zainal berkata, bagi memastikan status bandaraya warisan yang diperoleh terus utuh dan berlanjutan, pemuliharaan dan pemugaran terhadap monumen atau warisan sejarah perlu dijalankan.

“Sejajar dengan Rancangan Tempatan MBMB 2035 kita akan pastikan dan tingkatkan usaha-usaha ini dari masa ke semasa supaya kita tidak tergugat dari segi status warisan ini.

“Untuk pemuliharaan kita akan lihat identiti setiap warisan itu, kalau kita rasa perlu di baik pulih atau ‘touch up’ jadi perkara ini akan diutamakan dahulu,” katanya.

Terdahulu, kira-kira 400 artis kebudayaan termasuk dari pihak berkuasa tempatan (PBT) Majlis Perbandaran Kuantan (MPK) dan MBMB membuat persembahan kebudayaan pada malam Melaka Heritage Parade 2022 itu.


Melaka United raih mata pertama

KELAB Bolasepak Melaka United (Melaka United FC) berjaya meraih mata pertama Liga Super musim 2022 selepas mengikat Penang FC 1-1, malam tadi.

Dalam aksi di Stadium Bandaraya Pulau Pinang itu, anak buah Risto Vidakovic bagaimanapun terlebih dahulu ketinggalan pada minit ke-27 menerusi gol yang dijaringkan Danial Ashraf.


Membaca 10 minit setiap hari, jadikan amalan

BUKIT BARU 18 Mei – Amalan membaca sekurang-kurangnya 10 minit setiap hari perlu dijadikan sebagai satu budaya dalam usaha untuk membentuk masyarakat berilmu.

Timbalan Exco Pendidikan, Pengajian Tinggi dan Hal Ehwal Agama negeri, Rosli Abdullah berharap budaya itu diamalkan di setiap agensi dan kumpulan masyarakat.

“Kerajaan Negeri menerusi Perbadanan Perpustakaan Awam Negeri Melaka (Perpustam) akan merencana pelbagai lagi program bagi memastikan amalan ini diperluaskan pada masa akan datang,” katanya.

Beliau berkata demikian kepada Melaka Hari Ini (MHI) pada Majlis Perasmian Jom Membaca Bersama Untuk 10 Minit di Perpustakaan Awam Melaka, di sini, hari ini.

Sementara itu, Mohammed Aizammuddy berkata, bagi melestarikan amalan membaca dalam kalangan rakyat di negeri ini pelbagai program membabitkan pelajar dan komuniti setempat dijalankan pihaknya.

Mohammed Aizammuddy berkata, bagi meluaskan lagi capaian ilmu pihaknya menggerakkan empat perpustakaan bergerak ke seluruh negeri dengan taman perumahan dan sekolah menjadi persinggahan.

“Ogos ini kami anjurkan Karnival Gerakkan Membaca yang bersifat serampang dua mata. Selain meningkatkan pengetahuan menerusi membaca program itu juga menjentik semangat kemerdekaan dalam kalangan rakyat,” katanya.


KRT RCB takluk kejohanan sepak takraw DUN Ayer Limau

PAYA LEBAR 30 Jan – Komuniti Rukun Tetangga (KRT) Ramuan China Besar (RCB) memonopoli Kejohanan Sepak Takraw Antara Regu Piala YB Hameed Mytheen Kunju Basheer.

Program anjuran Jawatankuasa Penyelaras Pemuda UMNO Dewan Undangan (DUN) Ayer Limau membabitkan 19 pasukan dari seluruh DUN terbabit membuka penyertaan kategori terbuka dalam kejohanan diadakan di Kolej Kemahiran Tinggi MARA (KKTM) Masjid Tanah, sejak awal pagi tadi.

Pada pertaruhan separuh akhir, tiga pasukan RCB termasuk satu pasukan dari Taman Sri Aman, Masjid Tanah berjaya menempa nama dalam aksi regu edisi sulung kali ini.

Dalam kejohanan itu, KRT RCB (D) dinobatkan sebagai juara diikuti pasukan Taman Sri Aman sebagai naib juaranya manakala KRT RCB (A) memenangi tempat ketiga dan KRT RCB (C) dari kampung sama berada di tangga keempat.

Ahli Dewan Undangan Negeri (ADUN) Ayer Limau, Hameed Mytheen Kunju Basheer berkata, program seumpama itu akan diadakan berterusan bagi memperkasa peranan belia dalam kawasan berkenaan.

Beliau berkata, pelbagai program rekreasi dan riadah akan dianjurkan selepas ini sekali gus mampu memberi galakan anak muda dalam aktiviti sukan yang berfaedah.

“Penganjuran seperti ini juga akan memberi peluang kepada anak muda untuk berkongsi pendapat malah merapatkan jurang antara kepimpinan yang ada dalam DUN ini,” katanya kepada Melaka Hari Ini.

Pada masa sama, Pengerusi Penyelaras Pemuda UMNO DUN Ayer Limau, Khairul Anwar Mansol, 42, berkata, program sedemikian memberi manfaat kepada golongan muda kawasan bagi membangunkan bakat anak muda dalam bidang sukan.

“Alhamdulillah, program julung kali diadakan selepas bertahun berdepan cabaran pandemik COVID-19 akhirnya diadakan dan dapatlah mereka yang berbakat ini melepaskan ‘rindu’ dalam bidang sukan yang diminati.

“Insyallah, kita akan cuba membangunkan pelbagai aktiviti berfaedah buat anak muda dalam DUN Ayer Limau tahun ini yang bukan saja menjurus pada sukan selain pendidikan dan pelbagai lagi bagi memperhebat peranan belia kawasan ini,” ujarnya.


Bekas wartawan hiburan Mustafar AR meninggal dunia

Mustafar yang juga bekas wartawan Utusan Malaysia dilaporkan meninggal dunia akibat komplikasi kesihatan dan dikebumikan di Tanah Perkuburan Islam Senawang kira-kira 10 pagi ini.

Allahyarham meninggalkan seorang isteri Zaini Yusop, 76, dan empat anak iaitu tiga lelaki dan seorang perempuan berusia 41 hingga 51, serta 15 cucu dan dua cucu tiri.

Mustafar mula bertugas sebagai wartawan di Utusan Melayu pada 1972 sebelum bersara pada 1998 selain turut menghasilkan beberapa buah buku termasuk Filem-Filem P. Ramlee bersama seniman Allahyarham Datuk Aziz Sattar.


Yang di-Pertua Negeri Melaka terima jersi skuad Harimau Malaya

KUALA LUMPUR, 25 Disember – Yang di-Pertua Negeri Melaka Tun Mohd Ali Rustam menerima jersi baharu pasukan bola sepak negara yang disampaikan Presiden Persatuan Bolasepak Malaysia (FAM) Datuk Hamidin Mohd Amin, pada aksi kedua Kumpulan B saingan Piala Persekutuan Bolasepak ASEAN (AFF) 2022 di Stadium Nasional di Bukit Jalil, semalam.

FAM dalam satu hantaran di Facebooknya menyatakan pemberian jersi skuad Harimau Malaya yang lengkap dengan set nama dan nombor itu, sebagai tanda penghargaan FAM kepada Mohd Ali yang sentiasa memberi sokongan padu terhadap bola sepak negara.

Mohd Ali turut menyaksikan dan memberi sokongan kepada pasukan negara bimbingan Kim Pan Gon yang menewaskan Laos 5-0, pada pertembungan semalam.

Selepas dua perlawanan, Malaysia mendahului saingan Kumpulan B dengan mengumpul enam mata, Vietnam dan Singapura yang baru beraksi sekali masing-masing berkongsi tiga mata di posisi kedua dan ketiga, manakala Myanmar dan Laos di kedudukan dua tercorot tanpa mata.

Pasukan negara akan membuat perhitungan menentang Vietnam pada perlawanan ketiga di Stadium Nasional My Dinh di sini, Selasa depan sebelum menerima kunjungan Singapura (3 Jan) di Bukit Jalil pada aksi kumpulan terakhir dalam usaha memburu tempat ke peringkat separuh akhir.


UMNO, BN Perlis sedia bergerak solo tanpa kerjasama PAS

KANGAR, 23 Mei – UMNO dan Barisan Nasional (BN) Perlis bersedia untuk bergerak solo tanpa melibatkan kerjasama dengan PAS bagi menghadapi Pilihan Raya Umum ke-15 (PRU15) sekiranya parti itu tidak ingin meneruskan kerjasama menerusi Muafakat Nasional (MN).

Pengerusi BN Perlis Datuk Seri Azlan Man berkata UMNO negeri tidak mempunyai sebarang kerjasama dengan PAS dan apa yang dilakukan sebelum ini dibuat secara bersendirian.

“Tidak ada pun kerjasama politik antara BN dan PAS pada masa ini,” katanya yang juga Pengerusi Badan Perhubungan UMNO negeri kepada pemberita di sini malam tadi.

Beliau berkata dapat dilihat bahawa isyarat yang ditunjukkan oleh pemimpin PAS dilihat tidak konsisten sama ada mahu meneruskan atau menamatkan kerjasama MN dengan meletakkan kesalahan kepada UMNO menerusi kenyataan negatif oleh beberapa pemimpin PAS sebelum ini.

“Kenyataan sebegini tidak memberikan semangat untuk kita menghidupkan kembali MN namun ia tertakluk kepada keputusan yang dibuat oleh kepimpinan tertinggi UMNO nanti,” katanya menambah bagi meneruskan MN, ia terpulang kepada PAS untuk membuat pilihan dan UMNO juga mempunyai pilihan sendiri.


PPPM main peranan menjadi warga dunia bertanggungjawab

AYER KEROH 26 Jun – Raja Permaisuri Agong, Tunku Hajah Azizah Aminah Maimunah Iskandariah Sultan Iskandar, bertitah, Persatuan Pandu Puteri Malaysia (PPPM) memainkan peranan menjadi warga dunia yang bertanggungjawab.

Tunku Azizah bertitah, tema Persidangan Pandu Puteri Dan Mesyuarat Agung Tahunan Kali Ke-57, Dunia Kita, Masa Depan Kita Bersama, Our World, Our Equal Future, bertetapan dengan fungsi dan peranan manusia sebagai makhluk ciptaan Allah S.W.T.

“Dalam kata lain, peranan manusialah yang sebenarnya mencorak dan menjaga bumi ini. Sikap memelihara dan memulihara bumi ini tidak boleh dipandang enteng.

“Maka saya mengajak diri saya dan hadirin sekalian agar kita bersama-sama memainkan peranan menjadi warga dunia yang bertanggungjawab. Jika bukan kita yang menjaga dunia ini, siapa yang hendak memperdulikannya,” titah baginda.

Terdahulu, baginda berkenan merasmikan Persidangan Pandu Puteri Dan Mesyuarat Agung Tahunan Kali Ke-57 Persatuan Pandu Puteri Malaysia (PPPM), di Pusat Dagangan Antarabangsa Melaka (MITC) Ayer Keroh, hari ini.

Hadir sama, Yang Dipertua Persatuan Pandu Puteri Malaysia (PPPM) Datin Seri Muhaini Zainal Abidin, Penaung PPPM Cawangan Melaka Toh Puan Datuk Wira Asmah Ab Rahman dan isteri kepada Ketua Menteri Melaka Datin Seri Utama Munira M Yusop.


6,806 kes baharu dan 59 kematian, angka tertinggi direkodkan

KUALA LUMPUR 20 Mei. – Wabak COVID-19 semakin membimbangkan apabila kes harian dan kematian tertinggi dicatatkan dalam tempoh 24 jam lalu iaitu 6,806 kes baharu dan 59 lagi maut akibat virus itu.

Ketua Pengarah Kesihatan Tan Sri Dr Noor Hisham Abdullah berkata, 14 kes kematian dilaporkan di Johor, 10 kes di Selangor, Kuala Lumpur (lapan), Kelantan (enam), masing-masing empat kes di Negeri Sembilan dan Melaka, masing-masing tiga kes di Kedah, Perak, dan Terengganu manakala Sarawak (dua), serta masing-masing satu kes di Sabah dan Pulau Pinang.

Beliau berkata kes kematian itu melibatkan 58 warga tempatan dan seorang bukan warganegara dalam lingkungan umur antara 37 hingga 91 tahun dengan majoriti individu menghidap penyakit kronik.

Dalam kenyataan mengenai perkembangan COVID-19 hari ini, Dr Noor Hisham memaklumkan kes baharu melibatkan 6,804 kes penularan tempatan dan hanya dua kes import menjadikan kes aktif kini 50,171 manakala 3,916 kes sembuh dilaporkan.

“Jumlah individu yang dirawat dalam unit rawatan rapi (ICU) setakat ini ialah seramai 587 kes dengan 330 daripadanya memerlukan alat bantuan pernafasan,” katanya.

Ketua Pengarah Kesihatan itu berkata terdapat 24 kluster baharu dikesan hari ini melibatkan sembilan kluster di tempat kerja, enam kluster keagamaan, tujuh kluster komuniti.

Selain itu, masing-masing satu kluster kumpulan berisiko tinggi, iaitu Tok Dor di Terengganu dan kluster institut pendidikan Kementerian Pendidikan, Kandis di Kelantan.

“Kluster tempat kerja dinamakan Jalan Bunga Azalea di Selangor; Jalan Makasar (Johor), Teknologi dan Jalan Kampung Juru masing-masing di Pulau Pinang; Lorong Karamunsing, Jalan Tun Fuad dan Jalan Pengalat Lok Kawi masing-masing di Sabah serta Jalan Dato Dol Said dan Bukit Tempayan masing-masing di Melaka.

Kluster keagamaan dilaporkan di Selangor iaitu Jalan Iskandar dan Taman Sri Muda; Jalan Perwira Lapan dan Taman Maju Jaya masing-masing di Johor, Dah Berapit (Kedah) serta Jalan Kretam Silimpopom (Sabah), menjadikan jumlah kluster aktif kini 528,” katanya lagi.

Sementara itu, kluster komuniti melibatkan Kenyalang Park dan Kampung Tebakang masing-masing di Sarawak, Dah Insun (Kedah), Padang Lalang Dua (Pulau Pinang), Batu Lapan Bukit Rambai (Melaka) serta Jalan Dara dan Sri Tanjung masing-masing di Pahang.


Cabaran besar universiti ‘mendidik’ mahasiswa pasca COVID-19

KUMPULAN ibu-bapa dan pelajar menyambut baik dan lega dengan jaminan diberikan oleh Kementerian Pengajian Tinggi (KPT)- tiada pelajar daripada enam kategori yang dibenarkan kembali ke kampus pada 1 Mac ini akan diarah pulang ke rumah sebaik tiba di universiti masing-masing.

Menteri Pendidikan Tinggi, Datuk Seri Dr Noraini Ahmad turut memberikan jaminan bahawa proses pendaftaran masuk semula pelajar ke kampus adalah mengikuti prosedur operasi standard (SOP)  ditetapkan oleh Majlis Keselamatan Negara (MKN) dan Kementerian Kesihatan Malaysia (KKM).

KPT dalam satu kenyataan pada 31 Januari lalu membeli ‘lampu hijau’ kepada enam kategori pelajar untuk kembali menyambung ‘kehidupan kampus’ mulai 1 Mac ini.

Kategori pertama adalah pelajar program pengajian peringkat sijil, diploma, ijazah sarjana muda dan pasca siswazah yang memerlukan praktikal, makmal, klinikal, latih amal, studio, bengkel dan peralatan khas.

Kedua, pelajar yang tidak mempunyai akses dan persekitaran kondusif bagi melaksanakan pengajaran dan pembelajaran (PdP) dalam talian; ketiga, pelajar asasi atau setara dan diploma yang sedia ada di kampus boleh meneruskan pembelajaran secara hybrid dan keempat, semua pelajar antarabangsa sedia ada dan baharu kecuali dari United Kingdom.

Walapun tidak melibatkan keseluruhan pelajar yang dibenarkan kembali ke kampus, tetapi keputusan KPT ini tetap disambut baik oleh pihak universiti, ibu-bapa dan pelajar selepas beberapa kali kepulangan pelajar ke kampus di tangguhkan dek kerana keadaan yang tidak mengizinkan akibat penularan COVID-19.

Kepulangan kumpulan pelajar ini serba sedikit akan menghidupkan kembali suasana kampus yang sekian lama agak sepi dan sunyi selepas KPT menggerakkan Ops Hantar Pulang pelajar ke kampung halaman masing-masing pada tahun lalu susulan Perintah Kawalan Pergerakan (PKP).

Melalui pemerhatian penulis, dengan keadaan semasa kini mahupun selepas 1 Mac nanti, masih tidak banyak atau mungkin tiada aktiviti dan program kokurikulum yang boleh dilaksanakan kembali seperti sebelum ini.

Perlu diakui penganjuran pelbagai program kokurikulum oleh kelab dan persatuan pelajar inilah yang menghidupkan ‘alam kampus’ dan berjaya mengasah dan membentuk kemahiran insaniah mereka sepanjang pengajian di universiti.

Aktiviti kokurikulum juga mempunyai peranan dalam pembentukan personaliti pemimpin pada diri mahasiswa dan Omardin (1996) juga menegaskan aktiviti kokurikulum yang dianjurkan oleh universiti bertujuan untuk melahirkan pemimpin dalam kalangan mahasiswa.

Mahasiswa kita memainkan peranan yang besar dalam membawa universiti dekat dengan masyarakat melalui pelbagai program berbentuk libat sama, khidmat komuniti, kesukarelawanan dan pemindahan ilmu.

Penglibatan pelajar dalam program seumpama ini ternyata berjaya mengembangkan potensi mereka secara menyeluruh dan bersepadu sekali gus menjadikan mereka insan yang seimbang dari segi intelek, rohani, emosi, jasmani, sahsiah dan kepimpinan.

Sesungguhnya tidak semua proses mendidik manusia itu boleh diambil alih oleh kecanggihan teknologi.
Apabila seorang mahasiswa menonton video sebuah keluarga yang susah dan miskin, pastinya ia tidak akan sama impaknya dengan dirinya sendiri turun menyantuni keluarga tersebut, menyelami kisah suka duka mereka dan menyampaikan bantuan.

Justeru, dengan terhenti seketika program kokurikulum di kampus pada waktu ini, maka ia memberi cabaran baharu kepada universiti untuk menerokai pendekatan dan solusi baharu bagi memastikan aspek pembinaan kemahiran insaniah, sahsiah dan kepimpinan masih boleh diterapkan kepada mahasiswa kita.


COVID-19: Six new cases, 244 active cases reported today

PUTRAJAYA, June 24 — The number of COVID-19 cases today continues to remain a single digit with six new cases while the total number of active cases with COVID-19 infectivity stands at  244 cases.

Health director-general Datuk Dr Noor Hisham Abdullah said, the addition of new cases brings the cumulative number of positive cases in Malaysia to 8,596, no death was recorded and the death toll remained at 121 cases.

“Of the six new cases reported, two are imported cases infected overseas, involving a Malaysian citizen and a non-citizen,” he told a daily media conference on COVID-19 development here today.

Dr Noor Hisham said, 45 Covid-19 patients who had recovered were discharged today, bringing the cumulative number of fully recovered cases who have been discharged from the wards to 8,231 cases or 95.8 per cent, of the total number of cases.


Melaka ikat penyerang Montenegro, Stefan Nikolic

KELAB Bolasepak Melaka United (MUFC) membawa masuk dua pemain tempatan dan seorang pemain import bagi memperkuatkan pasukan itu memburu kedudukan terbaik dalam Liga Super akan datang.

Ketua Menteri Datuk Seri Utama Haji Sulaiman Md Ali yang juga Presiden Persatuan Bolasepak Melaka United (MUSA) berkata, beliau tidak meletakkan sasaran terlalu tinggi pada musim itu, namun akan memperbaiki pencapaian pada musim lalu.

“Hari ini berlangsung upacara menandatangani kontrak seorang lagi pemain import baharu yang juga import terakhir pasukan Melaka United sebelum saingan Liga Malaysia 2021 membuka tirai pada 5 Mac depan.

“Pemain ini ialah Stefan Nikolic berusia 30 tahun berasal dari Montenegro yang bakal beraksi di posisi serangan Melaka United FC musim ini.

“Manakala dua pemain tempatan baharu ialah pemain pertahanan berpengalaman yang juga bekas Kapten Kedah berusia 32 tahun, Khairul Helmi Johari dan pemain sayap lincah, Wan Zaharulnizam Wan Zakaria berusia 29 tahun dari Kelantan,” katanya.

Sulaiman berkata, dengan pengalaman luas dimiliki kedua-dua pemain itu dalam Liga Malaysia dengan gabungan pemain import serta pemain sedia ada, skuad Hang Tuah mampu memberi cabaran kepada pasukan lain.

Untuk rekod Stefan Nikolic berhijrah dari kelab Bosnia Herzegovina, Krupa berpengalaman beraksi bersama banyak kelab di sekitar negara Balkan dan Eropah seperti Serbia, Romania, Rusia, Poland, Croatia dan Bosnia.

Di peringkat antarabangsa, beliau pernah membarisi Skuad Kebangsaan Montenegro di peringkat bawah 19 dan 21 tahun dan MUFC menjadi kelab pertama pemain ini dalam Liga Malaysia dan Asia Tenggara.


Kerajaan wartakan Ordinan Darurat (Kuasa-Kuasa Perlu) 2021 semalam

KUALA LUMPUR, 15 Jan. – Kerajaan telah mewartakan Ordinan Darurat (Kuasa-kuasa Perlu) 2021 yang berkuat kuasa mulai 11 Januari lalu sebagai langkah proaktif membendung wabak COVID-19 di Malaysia.

Ordinan setebal 12 muka surat yang mengandungi 18 perkara itu telah diwartakan dan dimasyhurkan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Abdulaziz di Indera Mahkota, Kuantan semalam.

Seperti dilaporkan sebelum ini, ordinan itu antara lain memperuntukan penubuhan sebuah Jawatankuasa Khas Bebas untuk menasihati Yang di-Pertuan Agong mengenai kewujudan berterusan darurat besar yang mengancam keselamatan, kehidupan ekonomi dan ketenteraman awam dalam persekutuan berikutan pandemik COVID-19.

Selain itu, juga dijelaskan peruntukan ordinan berkenaan mengatasi peruntukan undang-undang bertulis yang lain sekiranya terdapat sebarang percanggahan atau ketidakselarasan di antara peruntukan ordinan dengan mana-mana undang-undang bertulis lain.

Ordinan itu juga memperuntukkan kuasa tambahan kepada angkatan tentera yang mana segala kuasa polis di bawah Kanun Tatacara Jenayah (Akta 593) kini turut diberikan kepada anggota tentera.

Berhubung kuasa eksekutif dan perundangan pula, perdana menteri dan jemaah menteri hendaklah terus menjalankan kuasa eksekutif persekutuan dan diberikan kuasa membuat undang-undang subsidiari, manakala menteri besar atau ketua menteri dan Majlis Mesyuarat Kerajaan Negeri meneruskan kuasa eksekutif dan membuat undang-undang di peringkat negeri.

Pilihan raya umum, pilihan raya negeri dan pilihan raya kecil serta persidangan Parlimen dan Dewan Undangan Negeri juga tidak akan diadakan sepanjang tempoh darurat dilaksanakan.

Bagi memerangi wabak COVID-19, dalam tempoh darurat berkuat kuasa, Yang di-Pertuan Agong atau mana-mana individu yang diberi kuasa oleh Seri Paduka boleh melantik seseorang untuk mengeluarkan arahan bagi rawatan, imunisasi, pengasingan, pemerhatian atau pengawasan di bawah Akta Pencegahan dan Pengawalan Penyakit Berjangkit 1988 (Akta 342).

Selain itu, tiada tindakan guaman, pendakwaan atau apa-apa prosiding lain boleh diambil terhadap kerajaan atau penjawat awam yang melaksanakan tugas untuk mencegah dan membendung penularan pandemik COVID-19.

Ordinan itu juga menggariskan menjadi kesalahan bagi mana-mana individu yang gagal mematuhi arahan atau prosedur operasi standard (SOP) yang telah ditetapkan dalam usaha membendung penularan COVID-19.

Istana Negara pada Selasa telah mengeluarkan kenyataan bahawa Al-Sultan Abdullah telah memberi perkenan Pengisytiharan Proklamasi Darurat dilaksanakan hingga 1 Ogos 2021 sebagai langkah proaktif membendung wabak COVID-19.

Perdana Menteri Tan Sri Muhyiddin Yassin dalam pengumuman khas darurat pada hari sama menjelaskan bahawa jemaah menteri telah menasihati Yang di-Pertuan Agong mengeluarkan proklamasi darurat bagi seluruh negara menurut Perkara 150(1) Perlembagaan Persekutuan, berkuat kuasa 11 Jan 2021 hingga 1 Ogos 2021.

Perkara 150(1) itu antara lainnya memperuntukkan bahawa Yang di-Pertuan Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam persekutuan sedang terancam.


Pelajar cemerlang STPM, STM terima pengiktirafan Kerajaan Negeri

AYER KEROH 13 Oktober – Seramai 32 pelajar cemerlang Sijil Tinggi Persekolahan Malaysia (STPM) dan 140 huffaz cemerlang dalam Sijil Tahfiz Malaysia (STM) diraikan pada Majlis Apresiasi Pelajar Cemerlang STPM dan Huffaz Kerajaan Negeri Melaka 2021 diadakan di Ayer Keroh, di sini, hari ini.

Ketua Menteri, Datuk Seri Utama Sulaiman Md Ali berkata, kecemerlangan diraih pelajar berkenaan membuktikan Kerajaan Negeri berada pada landasan yang betul dalam perancangan melahirkan generasi berilmu, berkemahiran dan profesional.

Sulaiman berkata, Kerajaan Negeri menerusi Tabung Amanah Pendidikan Negeri Melaka (Tapem) dan Majlis Agama Islam Melaka (Maim) menyediakan pelbagai inisiatif bagi memastikan kecemerlangan pencapaian akademik dalam kalangan anak jadi negeri ini meningkat dari tahun ke tahun.

“Syabas saya ucapkan kepada pengetua-pengetua sekolah, para guru, ibu bapa serta semua anak-anak cemerlang Melaka. Saya doakan agar kecemerlangan yang dicapai pada hari ini akan menjadi permulaan untuk anak-anak terus mengukir kejayaan di menara gading.

“Kerajaan Negeri menerusi Tapem menyalurkan pelbagai jenis bantuan dan peruntukan untuk membantu anak jati negeri ini dalam bidang pendidikan, sejak tahun 2000 dana ini sentiasa ditambah.

“Komitmen ini membuktikan kesungguhan kita dalam mengangkat martabat pendidikan seiring dengan Pelan Strategik Melakaku Maju Jaya (PSMJ 2035) di bawah flagship ketujuh iaitu menjadikan Melaka sebagai hab pendidikan dan teknologi terunggul dirantau ini, sekali gus melahirkan rakyat Melaka yang berdaya saing melalui pelaksanaan sistem pendidikan yang menyeluruh serta berkualiti,” katanya ketika berucap merasmikan majlis itu.

Antara anak cemerlang Melaka diraikan pada majlis itu adalah Lim Sze Ling yang memperoleh keputusan peperiksaan Sijil Tinggi Persekolahan Malaysia (STPM) 2021 diiktiraf sebagai antara 10 terbaik di Malaysia.


Jawatankuasa khas kaji rumusan Bengkel Konservasi: Pemulihan dan Pemuliharaan Warisan Ketara

Pengerusi Lembaga Pengarah Perbadanan Muzium Melaka (PERZIM), Datuk Akramuddin Abdul Aziz berkata, usaha itu perlu diambil bagi memastikan objektif penganjurannya mencapai matlamat yang diharapkan.

“Rumusan itu nanti akan diperhalusi dan dilakukan kajian yang terperinci sebelum dikemukakan kepada Ketua Menteri, Datuk Seri Utama Sulaiman Md Ali,” katanya.

Seramai 150 peserta terdiri daripada wakil kerajaan tempatan, pelbagai agensi dari seluruh negeri dan pelajar Ipta serta Ipts menyertai bengkel selama tiga hari itu.

Sebanyak lapan kerta kerja dibentangkan sepanjang bengkel berlangsung termasuk lawatan peserta ke Pusat Konservasi Arkeologi, Survey dan Tatacara Pemuliharaan Warisan serta demontrasi.

Antara kertas kerja yang dibentangkan ialah Prospek Bangunan Warisan di Malaysia oleh Pesuruhjaya Warisan Pulau Pinang, Rosli Nor; Karakter Bangunan Warisan di Melaka oleh Pengurus Besar Melaka World Heritage Sdn Bhd., Erne Hamsah.

Kertas kerja lain seperti Kepentingan Arkeologi Dalam Kerja-Kerja Konservasi atau Pemuliharaan: Satu Cabaran Terhadap Masa Depan Warisan Negara oleh Timbalan Pengarah Institut Alam dan Tamadun Melayu (ATMA), Prof Madya Dr Asyaari Muhammad.

Pada masa yang sama, beliau mengharapkan kerjasama kumpulan konservasi dapat berkongsi maklumat dan pengetahuan dalam bidang itu dari semasa ke semasa.


KDN lancar aplikasi ‘Chatbot’ bantu mangsa pemerdagangan orang

PUTRAJAYA 30 Julai – Bagi mempergiat usaha memerangi aktiviti pemerdagangan manusia, Kementerian Dalam Negeri (KDN) mengambil inisiatif melancarkan aplikasi sembang interaktif ‘chatbot’ pelbagai bahasa.

Chatbot berkenaan yang turut dikenali sebagai ‘chatbot MAPO’, dilancarkan oleh Menteri Dalam Negeri Datuk Seri Hamzah Zainudin sempena sambutan Hari Antipemerdagangan Manusia Sedunia, hari ini.

Hamzah berkata, platform yang boleh diakses menerusi laman Facebook MAPO itu dibangunkan kerajaan dengan kerjasama pertubuhan bukan kerajaan (NGO) Project Liber8.

“Chatbot MAPO mudah diakses, mesra pengguna, praktikal dan boleh dihubungi sepanjang masa untuk maklum balas yang pantas kepada pengguna,” katanya sambil menambah aplikasi itu terdapat dalam enam bahasa iaitu bahasa Melayu, Inggeris, Indonesia, Burma, Nepal dan Benggali.

Hamzah, yang turut berharap lebih ramai mangsa akan tampil dengan pelancaran Chatbot itu, menegaskan dalam bahawa, “anda bukan hanya akan diselamatkan tetapi juga dilindungi,” katanya.

Beliau berkata mangsa pemerdagangan manusia memainkan peranan penting dalam usaha membanteras kegiatan itu, justeru sokongan dan maklum balas terhadap mangsa perlu dipergiat.

Katanya kegiatan pemerdagangan manusia adalah umpama amalan perhambaan moden yang menafikan kebebasan, maruah serta hak asasi berjuta-juta orang mangsa di seluruh dunia.

Beliau berkata berdasarkan statistik sejak 2015, sebanyak 1,854 kes yang melibatkan 10,463 mangsa telah direkodkan di Malaysia, iaitu 70 peratus mangsa adalah wanita dan kanak-kanak.

Hamzah berkata KDN juga sedang mempertimbangkan untuk mengenakan hukuman lebih berat kepada pesalah jenayah pemerdagangan manusia termasuk cadangan penjara seumur hidup.


MoU dua akademi ternama, MiCoST tingkat kebolehpasaran pelajar

BANDARAYA MELAKA 27 Februari – Kolej Antarabangsa Sains dan Teknologi Melaka (MiCoST) memeterai Memorandum Persefahaman (MoU) bersama dua akademi ternama dalam usaha menambah baik program pengajian yang ditawarkan.

Exco Pendidikan, Teknologi dan Telekomunikasi negeri, Datuk Rais Yasin berkata sebagai kolej swasta milik Kerajaan Negeri MoU itu mampu membantu meningkatkan kebolehpasaran graduan MiCoST.

“Dengan adanya kerjasama melibatkan akademi seperti FELCRA dan TODAK ini, anak-anak Melaka boleh mengambil peluang untuk ceburi bidang yang ditawarkan. TODAK Academy seperti kita tahu antara yang aktif dalam bidang ‘animation’ (animasi) dan ‘gamers world’ ini semakin besar, setakat ini difahamkan ada seramai 3.6 bilion ‘players’ seluruh dunia.

“Jadi saya rasa dengan termeterainya MoU hari ini, ia mampu meningkatkan lagi kebolehpasaran dan jati diri pelajar untuk mendepani cabaran masa akan datang,” katanya.

Beliau berkata demikian pada sidang media selepas Majlis Menandatangani MoU Antara FESSB & Todak Academy bersama YM Mediscience Sdn. Bhd./MiCoST di Bilik Kolaboratif MiCoST, di sini, hari ini.

Hadir sama Ketua Pegawai Eksekutif MiCoST, Datuk Mohamad Azmi Sabtu; Pengurus Besar FESSB, Datuk Hazrinor Hisham Harun dan Ketua Pegawai Eksekutif TODAK Academy Sdn Bhd, Mohamad Taufik Rizal Aminuddin.

Untuk rekod setakat ini MiCoST mempunyai seramai 885 pelajar, manakala seramai 3,124 pelajar direkodkan telah bergraduasi daripada tahun 2015 sehingga 2022.


12 pegawai penguat kuasa disyaki terbabit Geng Nicky ditahan

JOHOR BAHRU 27 April. – Seramai 12 pegawai penguat kuasa disyaki terlibat dalam kegiatan jenayah terancang yang didalangi ahli perniagaan Nicky Liow Soon Hee ditahan di beberapa negeri setakat hari ini.

Ketua Polis Johor Datuk Ayob Khan Mydin Pitchay berkata, mereka yang ditahan terdiri daripada 10 pegawai polis dan dua pegawai Suruhanjaya Pencegahan Rasuah Malaysia (SPRM), berusia lingkungan 35 hingga 49 tahun.

Beliau berkata mereka ditahan di Kuala Lumpur, Selangor, Melaka dan Negeri Sembilan, pada 21 April hingga hari ini menerusi Ops Pelican 3.0 Fasa 2.

“Tangkapan melibatkan dua pegawai berpangkat Superintendan (SPT) yang bertugas di Jabatan Siasatan Jenayah (JSJ) Bukit Aman dan Inspektor di Jabatan Integriti dan Pematuhan Standard (JIPS) Bukit Aman.

“Tiga lagi bertugas di Ibu Pejabat Polis Kontinjen (IPK) Selangor, masing-masing berpangkat Deputi Superintendan (DSP) di Jabatan Siasatan Jenayah Narkotik (JSJN), Asisten Superintendan (ASP) (Cawangan Khas) dan Inspektor di JSJ IPK manakala seorang bertugas sebagai Inspektor di Ibu Pejabat Daerah Ampang Jaya,” katanya dalam sidang media khas di Ibu Pejabat Kontinjen (IPK) Johor di sini hari ini.

Ayob Khan berkata tangkapan turut melibatkan seorang pegawai berpangkat DSP yang bertugas di JSJ, IPD Melaka Tengah manakala di IPK Kuala Lumpur pula melibatkan dua pegawai berpangkat ASP masing-masing bertugas di Jabatan Siasatan Jenayah Komersial (JSJK) di IPD Sentul.

Menurutnya, tangkapan di IPK Negeri Sembilan pula melibatkan pegawai berpangkat Inspektor bertugas di Pulapol Air Hitam sementara tangkapan di SPRM pula melibatkan dua pegawai berpangkat Penolong Pesuruhjaya dan Penguasa SPRM di Putrajaya.

Beliau berkata kesemua mereka ditahan selama 28 hari untuk membantu siasatan mengikut Seksyen 130V hingga Seksyen 130ZB Kanun Keseksaan Bab VI B Jenayah Terancang Kanun Keseksaan dan Akta Kesalahan Keselamatan (Langkah-langkah Khas) 2012 SOSMA.

“Polis Johor akan terus menjalankan siasatan susulan, untuk mengenal pasti saki-baki individu yang terlibat, kami percaya akan ada lagi dari agensi penguatkuasaan yang akan ditangkap,” katanya.

Pada 30 Mac lalu, Ketua Polis Negara Tan Sri Hamid Bador mendedahkan terdapat 34 pegawai dan anggota agensi penguatkuasaan disyaki bersekongkol dengan kumpulan Geng Nicky.

Dalam sidang akhbar sama, Abdul Hamid turut dilaporkan sebagai berkata, seramai 68 ahli kumpulan jenayah terbabit diberkas termasuk lapan orang kenamaan bergelar Datuk Seri dan Datuk.


KPDNHEP P.Pinang rampas set karaoke bernilai RM140,000

BUKIT MERTAJAM, 23 Mac – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang merampas pelbagai peralatan set karaoke yang mengandungi salinan langgaran bagi kegunaan perniagaan bernilai RM140,000 dalam serbuan di Juru di sini, semalam.

Pengarahnya Mohd Ridzuan Ab Ghapar berkata serbuan ke atas dua premis hiburan di Jalan Perusahaan Juru Autocity dan Jalan Icon City di sini pada pukul 4 petang itu, dilakukan bersama wakil dari Persatuan Industri Rakaman Malaysia (RIM) susulan aduan wakil pemilik hak cipta.

“Pemeriksaan ke atas sebuah pusat karaoke keluarga dan sebuah restoran yang turut menawarkan sesi karaoke itu, mendapati mereka memiliki set karaoke yang mengandungi salinan langgaran bagi kegunaan perniagaan.

“Sehubungan itu, kami merampas dua unit set karaoke, amplifier (dua unit), televisyen (dua unit), speaker (empat unit) dan enam unit mikrofon yang kesemuanya bernilai RM140,000,” katanya dalam kenyataan hari ini.

Beliau berkata pihaknya turut merekodkan keterangan dua lelaki berusia 30-an yang merupakan pekerja di dua premis tersebut bagi membantu siasatan dan kes disiasat di bawah Akta Hak Cipta 1987.- BERNAMA


Polis tahan dua lelaki, rampas dadah RM300,000

KUALA LUMPUR, 7 Mac – Polis menahan dua lelaki dan merampas ketamin serta pil ekstasi bernilai RM379,600 daripada mereka dalam serbuan di tempat letak kereta sebuah pasar raya di Cheras di sini Jumaat lepas.

Timbalan Ketua Jabatan Siasatan Jenayah Narkotik Polis Kuala Lumpur Supt Mohd Shokri Abdullah berkata kedua-duanya yang berusia 30 dan 38 tahun ditahan di dalam dua kereta berasingan pada 6.50 petang.

“Polis merampas dadah jenis ketamin seberat 6.1 kilogram dan pil ekstasi seberat 915 gram yang dipercayai bagi pasaran Lembah Klang daripada kedua-dua lelaki itu.

“Turut dirampas, seutas gelang tangan dan seutas rantai emas yang dianggar bernilai RM5,000 dan dua kereta itu yang dianggar bernilai RM35,000,” katanya dalam kenyataan hari ini.


Perkeso sedia insentif kepada majikan gaji pekerja OKU, bekas banduan

Beliau berkata ini antara lain dengan penyediaan insentif oleh Pertubuhan Keselamatan Sosial (Perkeso) kepada majikan bagi menggaji golongan mudah terjejas seperti Orang Kurang Upaya, bekas banduan, gelandangan dan penganggur tegar sehingga RM600 sebulan untuk tiga bulan.

“Perkeso juga akan turut menyediakan insentif kepada majikan yang menggaji 17,000 graduan khususnya graduan pendidikan teknik dan vokasional (TVET) sebanyak RM600 sebulan selama tiga bulan sebagai tambahan kepada gaji yang ditawarkan.

Anwar berkata Perkeso juga akan menyediakan elaun RM300 untuk tiga bulan sebagai menggantikan pendapatan pekerja gig yang aktif dan sedang menjalani program latihan, selain menanggung bayaran latihan untuk pekerja gig menjalani program peningkatan kemahiran micro credentials sehingga RM4,000.

Beliau berkata Pembangunan Sumber Manusia Berhad (HRDCorp) dengan dana RM1 bilion akan dimanfaatkan untuk melaksanakan program latihan kemahiran kepada pekerja bagi majikan berdaftar dan mempunyai levi terkumpul.

Anwar berkata bagi membantu menangani pengganguran dalam kalangan belia, syarikat berkaitan kerajaan akan menawarkan 35,000 peluang kerjaya kepada lepasan sekolah dan graduan.

Katanya kerajaan juga akan menyediakan RM50 juta geran sepadan untuk menggalakkan automasi sektor perladangan melalui penggunaan robotik dan kecerdasan buatan yang berupaya menggaji pekerja tempatan yang berkemahiran.


Sidang Parlimen diadakan secepat mungkin sebelum 1 Ogos- Takiyuddin


Tempoh perkhidmatan guru COS ambilan Jun dilanjut – Radzi

PUTRAJAYA, 28 – Suruhanjaya Perkhidmatan Pendidikan (SPP) bersetuju melanjutkan tempoh perkhidmatan guru kontrak perkhidmatan (COS) ambilan Jun 2020 yang tamat kontrak pada 9 Jun ini, kata Menteri Kanan Pendidikan Datuk Dr Radzi Jidin.

“Guru COS 2020 yang akan tamat pada Jun ini, jangan risau. Kita dapat maklum balas daripada SPP semalam bahawa tempohnya akan dilanjutkan bagi membolehkan segala proses dapat dilaksanakan dengan baik,” katanya pada sidang media selepas majlis pecah tanah Sekolah Kebangsaan (SK) Putrajaya Presint 8(3) di sini, hari ini.

Pada 5 Mei lepas, Radzi dilaporkan berkata nasib 2,600 guru COS ambilan Jun 2020 bakal terbela apabila kontrak mereka dijangka disambung selama dua tahun.

Dalam pada itu, Radzi berkata keputusan temu duga guru COS bagi pengambilan pegawai perkhidmatan pendidikan DG41 secara one-off tahun 2021 telah diumumkan oleh SPP semalam.

Calon boleh menyemak keputusan temu duga melalui portal SPP di pautan www.spp.gov.my manakala urusan penempatan calon yang berjaya akan dilaksanakan oleh Kementerian Pendidikan (KPM).

Mengenai pembinaan sekolah baharu tersebut, Radzi berkata projek yang menelan kos hampir RM38 juta dengan kapasiti 36 bilik darjah itu, dijangka siap pada November 2023 dan mula beroperasi pada Januari 2024.

“Pada masa ini, murid SK Putrajaya Presint 8(3) menumpang di Sekolah Menengah Kebangsaan Putrajaya 11(2) sejak 2020, melibatkan 439 murid di 18 bilik darjah.

“Ia (pembinaan sekolah baharu) merupakan sebahagian daripada usaha KPM dalam memastikan kawasan yang penduduknya meningkat setiap tahun secara konsisten, diberi satu keutamaan dalam konteks pembinaan sekolah baharu mengikut keperluan,” katanya.


A Kingdom without Soldiers: Communication throughout the Alam Minangkabau

A grandson of a well known Minangkabau figure in Kuala Lumpur history originating from Batusangkar,   once shared a statement describing his ancestors:  “They are subtle colonisers of the Malay Archipelago.”  And indeed they are.  The Minangkabaus are cultural shapers of the Malays.  The Minangkabau narrative is dominated by at least two practices – the adat perpatih (matrilineal culture) and merantau, of which there is no exact English translation.

This week’s column highlights  practice, less known – that of the Minangkabau scribe and the transmission of power from the polity to the rest of the rantau.

The Minangkabau monarch sits in the heartlands, the ranah located in Pagaruyung. There is no kingdom in the modern and European sense of the word.  Just the Alam, or the Minangkabau world. This is the polity.

Minangkabau kings have been characterised as ‘sacred rulers.’ On the other hand, the narrative lends them as ‘powerless monarchs.’ One European scholar in 1935 made the following observation: “Kings without solders: the poorest pretense of monarchs the world has known.”

It is certainly problematic to conceive the Minangkabau polity as a state, in the modern sense of the state and is apparatus. The Alam Minangkabau, as conceived by themselves, is, or was, composed of an inner and an outer sphere, like the merantau (generally translated by Western scholars as migration), lineal affiliation and common traditions.

The centre (ranah/darat/darek) and periphery (rantau) responded to each other in a unity known as the Alam.  According to anthropologist Jane Drakard, and author of a fascinating 1999 work titled A Kingdom of Words: Language and Power in Sumatra, the binding mechanism is the semiotic understanding of authority. Her study emphasizes a semiotic understanding of authority.

The Minangkabau kingdom, it was argued, was realized and actuated through language and the dissemination of royal signs. Focusing on the periods of the 17th and the 18th centuries, the dynamics of the Minangkabau world is characterized by the transmission and reception of signs within its society, thereby revealing the pattens of language and representation which prevailed.

Pagaruyung still evokes an aura and mystique. It was once the locus of power and spiritual strength. The replica of the palace that was once the actual centre of the Alam is now symbolic.  Earlier burnt during the Paderi wars in 1804, and again in 1966 and 2007, it was quickly resurrected not long after. I was present during the ceremony of erecting the tiang seri more than 10 years ago.  Officiated in October 2013, it now functions as a museum and continues to be a popular tourist attraction.

‘Pagaruyung origins’ of families in Malaysia linger in social and collective memories.  The kingdom was disbanded in 1833. The descendants of the many rajas are scattered throughout the Archipelago.  Some maintain or imagined themselves as members of the bangsawan.

The Alam runs throughout the Tanah Air.  The Minangkabau royal family, from the 17th to the 19th centuries had a special position and claims to royal prestige in the Malay world. The Minangkabau kings adopted royal credentials and titles. These are articulated in letters and edicts from the courts. “The Jangdipatuan’s duties were mainly of a scared nature. He imparted his Daulat (the essence of his sovereignty) to the country and embodied of the unity of the Minangkabau World as a whole,” according to Dutch anthropologist  P.E. de Josselin de Jong, known for his studies on Minangkabau society.  Through the raja, the kingdom was expanded and protected. There was no bureaucracy There was no army.

The mountains and mists of the Barisan Range, veil the mystique. The relationship between centre and periphery (the ranah and the alam) was configured by the Bukit Barisan, not by rivers and kualas.

My numerous trips to West Sumatra failed to unimpressed me of the mountains, some 10 kilometers away to its foothills, from the coastal flat of Padang.  From the(Minangkabau International Airport, at Ketaping, in Padang Pariaman, some 23 kilometres northwest of Padang, the ascent gradually steepens quickly via the Lembah Anai. It is journey from below the clouds.

The titah (words, utterance, command)) sit somewhere above the clouds. As one raja said, he is king above the clouds. The titah  carries a portent force. This is embodied in the surat cap.  These impressive documents’ use of the name ‘Allah’ running as a border around the whole manuscript must have added to its power.  It served to enclose the text within “a sacred frame.”

Minangkabau society is known for its orality. So capturing written speech is awesome.  A typical surat cop reads as follows: “If this is conveyed to Siak and to Nilawan, to Patapahan and also to Kampar Kiri and to Kampar Kanan do not let it be destroyed, be it at sea or to Palembang and Inderagiri, be it to Rokan or to the villages of Rambai, Tembusi, or to Batu Bara or to Pulau Pinang or to Melaka and to Kedah, or be it to Jawa, to Batavia or to Susu or to Telaboht he same, or be it to Tra and to Bengkulu…”

That is the power from Pagaruyung. The surat cop, in the absence of an army and a bureaucracy,   empowers the rantau in transmitting shared values to society.

Prof. Dato’ Dr. Ahmad Murad Merican is Professor of Social and Intellectual History with the International Institute of Islamic Thought and Civilization, International Islamic University (ISTACIIUM). He is a Senior Fellow with the Southeast Asia Research Centre and Hub at De La Salle University, Manila, the Philippines.


Murahnya..RM20 dapat beras 10kg, minyak masak, tepung dan gula

MERLIMAU 3 September – Pek Kombo RM20 yang disertakan pelbagai barangan makanan asas menjadi rebutan orang ramai pada Program Jualan Murah Keluarga Malaysia (PJMKM) di sebuah kedai runcit di Jalan Kilang Berapi, di sini.

Seorang pengunjung, Mohd Isa Mohd Din, 66, meluahkan rasa teruja apabila mendapat tahu pembelian pek kombo RM20 yamg dibelinya itu dilengkapi beras 10 kilogram (kg), minyak masak 3 kilogram (kg), gula dan tepung.

“Alhamdulillah, kali ini memang betul puas hati sebab harga yang ditawarkan cukup-cukup berbaloi dan kita mohon kerajaan perlu laksanakan perkara ini berterusan buat seluruh rakyat Malaysia.

“Selain itu, pelbagai barangan lain turut dijual dengan harga yang murah termasuk ayam yang kini dijual serendah RM7 sekilogram yang sedikit sebanyak dapat meringankan beban orang ramai,” katanya.

Sementara itu, Rozita Bakar, 57 berkata, program yang diadakan itu begitu bermanfaat buat golongan B40 sepertinya dan mengucapkan terima kasih kepada kerajaan yang sentiasa ke hadapan membela nasib rakyat memerlukan.

“Jualan ini memang membantu kami sekeluarga dan kita sebagai B40 perlu merebut peluang ini lebih lebih lagi dalam keadaan mendapatkan barangan asas yang kadangkala sukar bagi kita.

Menurutnya, program dilaksanakan bermula 20 hingga 28 Ogos lalu telah berjaya mengumpul nilai jualan sebanyak RM893,000 membabitkan 22 penganjuran seluruh negara.

“Menerusi program ini, kita menawarkan harga potongan serendah 20 peratus malah di atas inisiatif pimpinan kawasan ini mereka turut menawarkan pek kombo serendah RM20 daripada harga asal bernilai RM37.

“Program ini akan diteruskan di setiap Dewan Undangan Negeri (DUN) di Melaka sehingga hujung tahun ini dan penganjuran itu bergantung kepada setiap DUN sama ada ingin melaksanakan setiap minggu atau berkala pada setiap bulan.

“Ini sekali gus dapat menyokong usaha kerajaan persekutuan dalam mengimbangi kadar inflasi khususnya mengawal kenaikan harga barang dengan lebih efisien dan berkesan di samping membantu mengurangkan beban belanja terutama kepada golongan berpendapatan rendah,” katanya.


Norlela serah lima nama doktor pembuli kepada KKM

GEORGE TOWN, 11 Mei – Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan Pulau Pinang Dr Norlela Ariffin telah menyerahkan nama lima doktor di Hospital Pulau Pinang (HPP) yang didakwa sebagai pembuli kepada Kementerian Kesihatan (KKM).

“Saya telah menghantar nama lima doktor itu dan jabatan mereka bertugas, yang didakwa membuli di HPP untuk diperiksa oleh Menteri Kesihatan Khairy Jamaluddin dan beliau telah menjawabnya (berhubung doktor-doktor tersebut),” katanya yang dihubungi di sini hari ini.

Dr Norlela berkata bagaimanapun lima doktor itu tidak mempunyai kaitan dengan kematian seorang doktor pelatih yang bertugas di HPP baru-baru ini kerana kes tersebut masih dalam siasatan.

“Nama (yang dikemukakan) bukan mengenai kematian itu kerana kes masih dalam siasatan. Cuma saya nak maklumkan bahawa saya juga telah mengemukakan lima nama sejak saya membaca exco kesihatan negeri lain juga mengemukakan nama kepada Menteri Kesihatan,” katanya.

Pada 17 April lepas, doktor pelatih lelaki berusia 25 tahun itu ditemukan maut dipercayai terjatuh dari unit kediamannya di bangunan berhampiran, di Jalan Datuk Keramat di sini.

Sebelum ini, Pengarah Jabatan Kesihatan Negeri Pulau Pinang Dr Maarof Sudin mengesahkan mangsa adalah Pegawai Perubatan Siswazah yang melaporkan diri pada 4 April lepas di HPP dan pihaknya akan memberi kerjasama sepenuhnya dalam siasatan polis.

Pada 6 Mei lepas, Khairy turut dilaporkan berkata KKM akan menubuhkan ‘task force’ bebas atau pasukan petugas bagi menyiasat kematian seorang doktor pelatih itu.


UTeM sedia kongsi kepakaran teknologi HVAC

DURIAN TUNGGAL 2 September – Universiti Teknikal Malaysia Melaka (UTeM) sedia bekerjasama dengan ‘Malaysian Air Conditioning & Refrigeration Association’ (MACRA) berhubung teknologi Sistem Pemanasan, Ventilasi dan Penyaman Udara (HVAC).

Naib Canselor UTeM Prof Ts Dr Massila Kamalrudin berkata, HVAC dimajukan Fakulti Teknologi Kejurteraan Mekanikal dan Pembuatan (FTKMP) kini mendapat perhatian global.

“Terbaharu kami merangka kerjasama strategik dengan MACRA, perkara ini dibincangkan ketika perbincangan meja bulat UTeM Bersama MACRA 2022 di Kampus Teknologi UTeM, Ayer Keroh, baru-baru ini.

“Ini adalah satu peluang keemasan kerana MACRA menaungi lebih 200 industri dalam sektor pemanasan, ventilasi, penyaman udara dan penyejukbekuan (HVAC&R) seluruh Malaysia,” katanya menerusi satu kenyataan, hari ini.

Sementara itu Dekan FTKMP, Prof Ts. Dr. Effendi Mohamad berkata, potensi kerjasama merangkumi khidmat bantuan penyelidikan, perundingan, penempatan latihan industri, kebolehpasaran graduan, pembelajaran berasaskan kerja termasuk pemindahan ilmu dan teknologi.

“Aspek tersebut boleh membantu peranan universiti sebagai hab-kepakaran dan teknologi, pada masa sama memperkasakan hasrat kerajaan dalam mengembangkan lagi bidang Pendidikan dan Latihan Teknikal dan Vokasional (TVET),” katanya.

Manakala Timbalan Dekan Akademik FTKMP, Ts. Dr. Nur Rashid Nuri berkata, ia turut mensasarkan input mengenai kehendak industri berkait modal insan agar keberhasilan graduan yang kompeten dan cemerlang daripada segi nilai ilmu serta praktis bergerak seiring.


PM beri penghormatan terakhir kepada Ali Hamsa

PUTRAJAYA, 25 April – Perdana Menteri Datuk Seri Ismail Sabri Yaakob hari ini memberi penghormatan terakhir kepada Allahyarham Tan Sri Dr Ali Hamsa di kediaman bekas Ketua Setiausaha Negara itu di Presint 10 di sini.

Ismail Sabri tiba di rumah Ali kira-kira 9.42 pagi dan bertemu dengan ahli keluarga Allahyarham untuk bertanya khabar, sebelum meninggalkan kediaman tersebut pada kira-kira 10.06 pagi.

Turut menziarahi jenazah di kediaman antaranya Ketua Setiausaha Negara Tan Sri Mohd Zuki Ali dan Ketua Pengarah Pusat Governans, Integriti dan Anti-Rasuah Nasional Datuk Seri Mohd Sallehhuddin Hassan.

Ali, 66, yang berkhidmat sebagai KSN ke-13 selama enam tahun dari 2012, meninggal dunia di Hospital Dublin, Ireland pada 21 April lepas.

Penerbangan yang membawa jenazah tiba di Lapangan Terbang Antarabangsa Kuala Lumpur pada kira-kira 6.30 pagi dan jenazah dibawa ke rumah kira-kira pukul 8.26 pagi.

Jenazah akan dibawa ke Masjid Tuanku Mizan Zainal Abidin di Presint 3 di sini untuk penghormatan terakhir di Dewan Sheikh Daud Al-Fathoni dari pukul 11 pagi hingga 1 tengah hari, sebelum dikebumikan di Tanah Perkuburan Islam Presint 20.- BERNAMA


UTeM pilihan Universiti Australia

DURIAN TUNGGAL 12 September – Universiti Teknikal Malaysia Melaka (UTeM) berpotensi menjadi pilihan universiti ternama Australia dalam menjayakan kerjasama program mobiliti pelajar dan penyelidikan antarabangsa.

Naib Canselor UTeM Prof. Ts. Dr. Massila Kamalrudin berkata, perkara itu antara agenda utama hasil perbincangan antara UTeM dan delegasi ‘Australian Familiarisation Visit’ berlangsung, di kampus universiti itu, di sini, baru-baru ini.

Katanya, lawatan adalah usaha sama antara ‘Education Malaysia Global Services’ (EMGS), Education Malaysia Australia (EMA), Kementerian Pengajian Tinggi (KPT) dengan urusetia daripada Jawatankuasa Pengarah Antarabangsa (JKPA).

“Selain itu UTeM dilihat berpotensi tinggi berdasarkan rekod jalinan kerjasama dengan pelbagai industri tempatan dan multinasional,” katanya menerusi satu kenyataan hari ini.

Perbincangan turut dihadiri Exco Pendidikan dan Teknologi negeri, Datuk Rais Yasin, Kaunselor Pendidikan dan Sains, Kedutaan Australia ke Malaysia, Fiona Morris, Timbalan Naib Canselor Akademik dan Antarabangsa UTeM, Prof Dr Zulkifilie Ibrahim, Timbalan Naib Canselor Hal Ehwal Pelajar, Prof Madya Datuk Dr Sabri Mohamad Sharif serta Pengarah Pusat Antarabangsa UTeM, Dr Siti Hajar Sheikh Md Fadzullah.

Manakala antara wakil institusi pengajian tinggi Australia mengambil bahagian adalah University of Western Australia, Swinburne University of Technology, Macquarie University, Curtin University, Western Sydney University, Griffith University dan University of Wollongong.


Ibu kanak-kanak maut didera terduduk, nangis lihat jenazah

JOHOR BAHRU, 28 Disember – Ibu kepada kanak-kanak lelaki empat tahun yang meninggal dunia kerana dipercayai didera, dilihat terduduk dan menangis ketika melihat jenazah anaknya itu buat kali terakhir.

Wanita itu yang sedang menjalani hukuman di Penjara Simpang Renggam, Kluang akibat kesalahan dadah, tiba di Jabatan Perubatan Forensik Hospital Sultan Ismail (HSI) di sini pada 2.15 petang tadi dengan diiringi dua pegawai penjara.

Dia yang memakai baju tahanan berwarna ungu diberi peluang melihat jenazah anaknya itu kira-kira lima minit dan dilihat menangis sebaik keluar dari bilik forensik itu sebelum menuju ke van Jabatan Penjara Malaysia.

Mangsa yang merupakan anak bongsu daripada 11 beradik, meninggal dunia selepas empat hari dimasukkan ke Unit Rawatan Rapi (ICU) HSI, selepas dilaporkan pengsan di rumah rakan kakak kandungnya di Senggarang, Batu Pahat, sebelum meninggal dunia pada 26 Dis.

Sementara itu, datuk saudara mangsa Ruslan Ahmad, 47, yang pernah menjaga kanak-kanak itu sebelum ini terkilan dengan kejadian yang menimpa dan berharap agar individu yang didapati bersalah dikenakan hukuman setimpal.

Ruslan yang ditemui pemberita di Jabatan Perubatan Forensik HSI berkata mangsa pernah mendapat jagaan Jabatan Kebajikan Masyarakat (JKM) selama tiga tahun sebelum diserahkan kepadanya untuk dijaga selama sebulan.

“Sebelum ini ibunya pernah masuk penjara dan apabila keluar dia memohon agar arwah diberikan semula kepadanya untuk dijaga. Saya beri peluang kepada ibunya tetapi apabila ditangkap semula dan dimasukkan ke penjara sekali lagi, arwah dijaga pula oleh kakaknya,” katanya.

Ruslan yang merupakan bapa saudara kepada bapa mangsa berharap agar dapat terus ‘menyimpan’ kanak-kanak itu dalam jagaannya jika tahu kejadian seumpama itu akan berlaku terhadap cucu saudaranya.

Terdahulu, van jenazah yang membawa kanak-kanak itu keluar dari pekarangan Jabatan Perubatan Forensik HSI dengan diringi kenderaan polis pada 2.48 petang dan jenazah akan dikebumikan di Tanah Perkuburan Kampung Sungai Gatom, Labis hari ini.

Hasil pemeriksaan awal polis mendapati terdapat kesan kecederaan teruk hampir di seluruh badan kanak-kanak itu seperti kesan pukulan dan cucuh akibat benda panas.

Setakat ini, seramai lima individu berusia 15 hingga 37 tahun ditahan bagi membantu siasatan, termasuk kakak mangsa berusia 19 tahun, suaminya berumur 37 tahun serta rakannya itu.


Ketua Wanita UMNO Bahagian Rasah meninggal dunia

SEREMBAN 20 Mac. – Ketua Wanita UMNO Bahagian Rasah, Hapsah Hamid, 75, meninggal dunia di kediaman anaknya di Kampung Jiboi Baru, Ampangan, dekat sini, pada jam 5 pagi tadi, selepas menghidap penyakit ketumbuhan otak sejak tiga tahun lalu.

Cucunya Faiqah Khairul Azam, 25, berkata Allahyarham mengalami deman sejak dua hari lalu dan baru sahaja menjalani pembedahan kira-kira tiga minggu lalu di sebuah hospital swasta di Damansara, Selangor.

Katanya, jenazah Allahyarham dibawa ke kediamannya di Taman Bukit Kepayang di sini, sebelum dikebumikan di Tanah Perkuburan Tuan Haji Said Seremban selepas Zohor.


Resolusi isu kalimah Allah dimuktamadkan esok

KUALA LUMPUR 15 Mac. – Menteri di Jabatan Perdana (Hal Ehwal Agama) Datuk Seri Dr Zulkifli Mohamad Al-Bakri berkata satu pertemuan dengan mufti di seluruh negara dan pakar undang-undang bagi memuktamadkan resolusi berkaitan isu kalimah Allah akan diadakan esok.

Menerusi perkongsian di portal al-Bayan, Zulkifli berkata cadangan pertemuan bersama mufti itu dibuat selepas perbincangan bersama Panel Kajian Akidah Jabatan Kemajuan Islam Malaysia (Jakim) dan Penasihat Undang-Undang Jakim, Jumaat lalu.

Portal al-Bayan adalah portal yang dibangunkan oleh pejabat Zulkifli yang menggabungkan 13 agensi di bawahnya untuk menyalurkan maklumat berkenaan hal ehwal agama Islam di Malaysia.

Menurut Zulkifli lagi, pertemuan itu antara lain bagi mendapatkan kesepakatan mufti dan pakar undang-undang kerana tindakan segera yang teratur dan berprinsip perlu memandangkan isu itu melibatkan aspek teknikal.

“Berhubung isu akidah, apa yang diputuskan oleh Jawatankuasa Muzakarah Majlis Kebangsaan Bagi Hal Ehwal Ugama Islam Malaysia sejak 2008 sudah jelas,” katanya.

Sementara itu dalam satu hantaran dalam laman Facebooknya, Zulkifli berkata pandangan dan buah fikiran pimpinan wakil pertubuhan bukan kerajaan (NGO) Islam juga akan diambil kira dalam Munaqasyah Khas itu esok.

“Sinergi yang berkesan insya-Allah akan membawa banyak manfaat kepada rakyat Malaysia,” katanya yang turut berkongsi lawatan beliau ke ibu pejabat Pertubuhan-Pertubuhan Pembela Islam (Pembela) untuk bertukar-tukar pandangan dan mencari titik persefahaman antara kerajaan dan NGO Islam.

Pada 10 Mac, Mahkamah Tinggi di sini memutuskan bahawa penganut agama Kristian di seluruh negara boleh menggunakan kalimah Allah dalam penerbitan agama mereka untuk tujuan pendidikan.

Hari ini, Kementerian Dalam Negeri (KDN) dan Kerajaan Malaysia memfailkan rayuan terhadap keputusan itu melalui notis rayuan yang difailkan di Pejabat Pendaftar Mahkamah Tinggi di sini.


Pengusaha pelancongan di zon merah perlu bersedia rangka pakej menarik

MERSING 5 Okt. – Pengusaha industri pelancongan di kawasan zon merah COVID-19, perlu sentiasa bersiap sedia dan merangka pakej yang boleh menarik pengunjung sebaik kawasan mereka kembali bebas, daripada pandemik itu.

Pengarah Kanan Domestik dan Acara Tourism Malaysia Datuk Dr. Ammar Abd Ghapar berkata, usaha itu perlu bagi memulihkan semula sektor pelancongan di kawasan berkenaan dan memastikan ia terus berdaya tahan.

“Mereka (pengusaha industri pelancongan) perlu bersedia apabila zon merah kembali hijau. Walaupun dalam zon merah, mereka masih perlu buat promosi. Mereka perlu kreatif, bukan hanya berdiam diri tetapi bersedia dengan pelbagai inisiatif,” katanya kepada pemberita selepas meninjau prosedur operasi standard (SOP) industri pelancongan, di sebuah resort di sini, Ahad.

Turut hadir, Pengarah Tourism Malaysia Wilayah Selatan Solehuddin Ahmad dan Timbalan Pengarah Bahagian Domestik dan Acara Tourism Malaysia Abdul Rahim Harun.

Ammar dalam masa sama berkata, Tourism Malaysia akan memberikan bimbingan dan memimpin pemain industri pelancongan, bagi memastikan mereka terus berdaya tahan.

“Sebab itu macam Tourism Malaysia, tugas kita adalah membimbing dan memimpin. Kami juga melakukan banyak komunikasi interpersonal dengan mereka, sehingga mereka merasakan bahawa kerajaan prihatin dan selalu membantu,” katanya.


Belangsungkawa: Bekas ratu pecut Rajemah Sheikh Ahmad meninggal dunia

KUALA LUMPUR 10 Jun – Arena sukan olahraga tanah air menerima perkhabaran duka dengan pemergian bekas ratu pecut kebangsaan pada era 60-an, Rajemah Sheikh Ahmad, yang meninggal dunia hari ini.

Menurut anaknya, Kama Rezuan Kamaruddin, 49, arwah Rajemah, 77, yang merupakan naib presiden Kesatuan Olahraga Malaysia (KOM) menghembuskan nafas terakhir pada jam 1.30 tengah hari tadi di kediamannya di Taman Permint Jaya, Kuala Terengganu, selepas menderita kanser pankreas tahap empat.

Sementara itu, seorang teman rapat Allahyarham Rajemah, Datuk Mumtaz Jaafar, yang juga merupakan Timbalan Presiden KOM, menyifatkan berita pemergian arwah sebagai satu kehilangan besar buat dunia olahraga negara.

Mumtaz, yang juga bekas ratu pecut negara era 80-an, berkata arwah dikenali sebagai seorang yang sangat aktif dalam sukan olahraga sehingga ke akhir hayatnya termasuk banyak menabur bakti dalam memajukan sukan berkenaan bagi negeri kelahirannya di Terengganu sehingga berjaya melahirkan banyak atlet pelapis kebangsaan.

“Arwah ibarat kakak kepada saya, banyak saya belajar bidang pengurusan daripadanya, sukar mencari pengganti yang mempunyai minat mendalam dalam dunia olahraga sepertinya.

Dalam pada itu, Majlis Olimpik Malaysia (MOM) dalam satu hantaran di laman Facebook turut berduka dengan kehilangan Rajemah dan mengucapkan takziah kepada keluarga arwah berhubung berita pemergiannya.

Antara pencapaian arwah Rajemah adalah menyumbang pingat perak pada Sukan Semenanjung Asia Tenggara Ketiga Kuala Lumpur pada 1965 melalui acara kegemarannya iaitu 80 meter (m) lari berpagar wanita selain meraih gangsa dalam acara 4x100m bersama bersama Datuk M. Rajamani, P. Savathri dan Cheryl Doral pada Sukan Asia di Bangkok pada 1966.

Allahyarham, juga bekerja sebagai seorang guru selama 33 tahun mulai 1965 hingga 1998, selain aktif dalam pentadbiran sukan apabila dipilih menyandang beberapa jawatan kepimpinan seperti di Persatuan Bola Jaring Negeri Terengganu; Persatuan Olahraga Negeri Terengganu; Persatuan Olahraga Asia dan KOM.


Perajurit Muda TUDM jauhi aktiviti tidak sihat, menyalahi undang-undang negara

IPOH, 14 Mei – Perajurit Muda Tentera Udara Diraja Malaysia (TUDM) yang baru menamatkan latihan diingatkan supaya sentiasa menjauhi dan mengelakkan diri daripada terlibat dengan sebarang perkara yang tidak sihat dan menyalahi undang-undang negara.

Panglima Tentera Udara Jeneral Datuk Seri Mohd Asghar Khan Goriman Khan berkata perajurit muda perlu mengelakkan diri mereka daripada terlibat dengan najis dadah, rasuah dan segala bentuk aktiviti yang akan mencemar nama baik TUDM.

“Pihak pengurusan TUDM tidak akan sekali-kali berkompromi dengan anggota yang didapati melanggar tatatertib dan disiplin yang bertentangan dengan perundangan perkhidmatan dan undang-undang sivil seterusnya akan menjatuhkan imej perkhidmatan,” katanya semasa berucap pada Majlis Perbarisan Tamat Latihan Perajurit Muda Udara Siri 64/2021 di Padang Kawad Akademi Tentera Udara di sini hari ini.